text:
- Tíðindi, mentan og ítróttur
Eftir 147 dagar: Nú er hon aftur í Fólkaflokkinum
Hon er ikki ókend í flokkinum, og nú er hon aftur har. Annika Olsen er aftur partur av Fólkaflokkinum og tingmanningini hjá flokkinum.
Tað er júst komið fram á tíðindafundinum á Gamla Apoteki, sum Fólkaflokkurin hevði boðið fjølmiðlunum á klokkan 11 fyrrapartin.
Klokkan 10:08 sendi Fólkaflokkurin út tíðindaskriv til fjølmiðlarnar, uttan at flokkurin kortini segði, hvat flokkurin fór at boða frá á tíðindafundinum.
Annika Olsen skal hjálpa til at nútíðargera flokkin
- Dagførda stevnuskrá floksins skal tryggja, at Fólkaflokkurin er fyri alt fólkið, leik sum lærd, ung sum eldri og aðalmálið verður eisini at byggja brýr millum útjaðara og miðøkið.
Tað stendur millum annað í tíðindaskrivi, sum Jørgen Niclasen, floksformaður, sendi út aftaná tíðindafundin. Annika Olsen skal eisini hjálpa til at nútíðargera flokkin, sigur formaðurin:
- Gerast skal ein nýtímansgerð av flokkinum við dagførdari stevnuskrá og bygnaði fyri flokkin. Annika Olsen fær ein týðandi leiklut í hesum arbeiði, serliga við atliti til Suðurstreym.
Greinin heldur fram niðanfyri
- Flokkurin skal nútíðargerast og stevnuskráin dagførast, sigur formaðurin í Fólkaflokkinum, Jørgen NiclasenPosted by Kringvarp Føroya on 4. februar 2016
Tá Annika Olsen tók seg úr Fólkaflokkinum eftir løgtingsvalið í september ljóðaði, at hon fór upp í Framsókn hjá Poul Michelsen. Tað gjørdi hon eisini.
Á løgtingsfundinum 17. september kunngjørdi løgtingsformaðurin, Páll á Reynatúgvu, at Annika Olsen var partur av tingmanningini hjá Framsókn.
Annika Olsen steðgaði kortini ikki leingi í Framsókn. Bara tríggjar dagar seinni boðaði Annika Olsen frá, at hon fór úr flokkinum, og var uttanflokkatingkvinna.
Var undir stórum trýsti
Tað var um kvøldið 20. september í fjør heyst, at Annika Olsen boðaði fjølmiðlunum frá, at hon tók seg úr aftur Framsókn og tók sæti í Løgtinginum sum uttanflokkatingkvinna.
- Eg havi seinastu dagarnar verið undir ómetaliga stórum persónligum trýsti og ásanni, at tann tíð eg havi havt at umhugsa meg í, hevur verið alt ov stutt.
Tað upplýsti Annika Olsen í tíðindaskrivinum, hon sendi út, samstundis sum hon fór undir heilt og ikki vildi tosa við fjølmiðlarnar í nógvar dagar.


c: text/html

text:
Á skúlabonki umborð á Draganum
Í dag var ein flokkur frá Sjónám umborð á Draganum og lærdi at seta segl, reba og binda seglini upp.
Hans Eli Hansen, sum í mong ár hevur verið ein av headmonnunum á Draganum og annars undirvíst nógv í sjómannskapi í valfakunum hjá fólkaskúlanum, greiddi hegnisliga frá.
Talan var um ein flokk, sum tekur sonevda reyðfiskaprøvan, sum tekur hálvt ár, ið fekk roynt seg á dekkinum á Draganu hesa løtuna.
Veðrið var eisini av tí allar fagrasta, so tað kom væl við at vera á skipsdekki, heldur enn at sita inni í flokkshølinum.
Orð & Myndir: Dávur Winther

robotstxt: allowed

filter: keep


text:
Nógv landsliðsvirksemi um jóltíðir
ítróttur19-12-2017 - 17:35 - Jóanis Nielsen
HSF:Fleiri av okkara landsliðum eru farin til verka, nú landskappingin her heima á klettunum og uttanlands er farin í jólafrí.
Serliga A-landsliðið hjá monnum er farið undir drúgvar fyrireikingar, tí longu um hálvan januar skal manslandsliðið spæla tríggjar HM-undankappingardystir. Dystirnir eru í Italia, og mótstøðuliðini verða Italia, Rumenia og Ukraina.
A-landsliðið hevur tvær landsliðssavningar um jóltíðir. Tann fyrra byrjaði í gjár, mánadag, og heldur fram til hósdagin 21. desember. Seinna landsliðssavningin er frá hósdegnum 28. desember til leygardagin 30. desember. 28 mans eru boðsendir til landsliðsvenjing.
Venjararnir, Sonni Larsen og Jeppe Borch, skulu úttaka 16 spælarar, sum skulu umboða Føroyar til HM-undankappingina í Italia í januar.


text:
Sløkkiliðsfólkini skulu ótarnað kunna koma framat bygninginum við bjargingar- og sløkkiútbúnaði, so sum stigum, stigabilum, sløkkiliðsbilum o.a.
Bjarginarøkið og innkoyringarmøguleikarnir skulu gerast við m.a. atliti at undirlendi og halli á økinum, umframt staðseting í mun til bygningin, soleiðis at sløkkiliðsfólkini hava best møguligar arbeiðsumstøður.
Sløkkiliðið skal hava møguleika fyri ótarnað at koma framat bjargingaropunum við stigum.
Í bygningum, har bjargingaropini einans kunnu náast við stigabilum, skulu hóskandi bjargingarøki vera, sum eru gjørd og staðsett soleiðis, at stigi á stigabili kann náa øllum bjargingaropum.
Bygningar, gjørdir í samsvari við kap. 5.2, stk. 8, eru ikki fevndir av hesi áseting.
Bygningar skulu gerast á ein slíkan hátt, at bjargingar- og sløkkiútbúnaður á tryggan hátt kann førast fram at einum hvørjum staði í bygninginum.
Har møguleiki ikki er fyri at føra slangur gjøgnum høvuðsátaksleiðir, t.d. gjøgnum trappur og gangir, skulu innbygd rør at veita sløkkivatn (stigrør) innleggjast.
Víst verður til kap. 5.4, stk. 2, umframt kap. 8.4 um innleggingar.


text:
Leys størv
- Maskinførari til norðurøkiðumsóknarfreist 18-10-2018
- Maskinsmiðjulærlingur til smiðjuna í Kollafirðiumsóknarfreist 23-10-2018
- Maskinsmiðjulærlingur til smiðjuna í Øravíkumsóknarfreist 23-10-2018
- Maskinførari til Eysturoynna umsóknarfreist 23-10-2018
- Formaður til miðøkiðumsóknarfreist 29-10-2018
Landsverk sum arbeiðspláss
Vit bjóða eitt spennandi og avbjóðandi arbeiðsumhvørvi við bæði praktiskum, meira yvirskipaðum og tvørfakligum uppgávum, ið hava stóran týdning fyri alt samfelagið. Dentur verður lagdur á at skapa varandi virðir, sum virka optimalt, har bæði funktión, byggilist, sniðgeving, trivnaður og tað umhvørvisvinarliga gongur upp í eina hægri eind. Faklig mørk verða brotin niður, og samstarv tvørtur um hesi mørk er ófrávíkiligt.
Saman við dugnaligum starvsfeløgum verður tú partur av spennandi verkætlanum. Tú kemur at arbeiða saman við fólki við sera ymiskum førleikum, sum í sjálvum sær er bæði spennandi, mennandi og avbjóðandi. Stóru fakligu avbjóðingarnar seta høg krøv til starvsfólkini. Tí verður nógv gjørt burtur úr at menna starvsfólkini við til dømis árligari menningarsamrøðu, leiðslumenningarskeiðum og øðrum innan- og uttanhýsis skeiðsvirksemi. Fyri at samansjóða starvsfólk og varpa ljós á ymisk evnir, sum eru upp í tíðini, verður skipað fyri evnisdøgnum, starvsfólkafundum og øðrum fakligum og sosialum tiltøkum.
Vilt tú vita meira um Landsverk sum arbeiðspláss, ber til at hitta nøkur starvsfólk frá ymsu fakbólkunum her. Eisini ber til at síggja listan við øllum starvsfólkunum á Landsverki her.
Setanartilgongdin
Gjøgnumgongd av umsóknum Tá ið umsóknarfreistin at søkja eitt starv er farin, gjøgnumgongur setanarnevndin allar umsóknir. Best skikkaðu umsøkjararnir verða síðani bodnir til eina samrøðu.
Setanarsamrøður
Til setanarsamrøðuna luttekur avvarðandi leiðari. Harumframt er aloftast eitt umboð frá Stjórnardeildini við.
Setan og avsløg
Eftir samrøðurnar tekur setanarbólkurin endaliga støðu til, hvør eigur at setast í starv. Allir umsøkjarar fáa skrivligt svar. Tó ringja vit í flestu førum eisini til teir umsøkjarar, ið hava verið til setanarsamrøðu.
Starvsvenjing og lestrarverkætlanir
Ert tú farin undir eina byggitekniska útbúgving, lesur tú búskaparfrøði, umsiting, HR, samskifti, KT ella aðra fyri okkum á Landsverki viðkomandi útbúgving, og tørvar tær eitt arbeiðspláss til uppgávuskriving ella starvsvenjing, ert tú altíð vælkomin at venda tær til okkum. Send ein teldupost til lv@lv.fo, ella vend tær til okkara HR-leiðara.
Ein stovnur við fjølbroyttari serfrøði
Landsverk er eitt ógvuliga samansett arbeiðspláss. Vit hava nógvar ymiskar starvsfólkabólkar og serfrøðingar. Vit eru samanlagt 150 starvsfólk. Av hesum hava heili 22 prosent starvast oman fyri 25 ár, meðan 41 prosent hava verið í starvi fimm ár ella styttri. Miðalaldurin á starvsfólkunum er 49 ár, meðan miðalstarvstíðin er 13 ár.
Størsti starvsfólkabólkurin eru maskinførarar, ið eru umleið 40 í tali. Í hølunum á teimum eru handverkararnir, sum telja 30, meðan verkfrøðingarnir eru 20 og teknikarar 12. Av øðrum starvsfólkabólkum eru arkitektar, byggifrøðingar, búskaparfrøðingar, umsjónarfólk, skrivstovufólk, samskiftisfólk, maskinmeistarar og reingerðarfólk. Kynsbýtið er 82 prosent menn og 18 prosent kvinnur.
Sí annars blaðið Fjølbroytt serfrøði her


text:
Annfinn Brekkstein stillar upp fyri Sambandsflokkin
5. september 2016
Kent andlit í býráðspolitikki stillar upp aftur fyri Sambandsflokkin
Annfinn Brekkstein stillar upp fyri Sambandsflokkin til býráðsvalið í Tórshavnar Kommunu.
Hann er 56 ár. Bankaútbúgving og skrivstovuútbúgving.
Annfinn hevur umboðað Sambandsflokkin í býráðnum í Tórshavnar Kommunu seinastu tvey samgonguskeiðini.
Hann hevur nógv politisk mál og verkætlanir, sum hann brennir fyri at fáa loyst. Ovastu raðfesting til kommunuvalið hesaferð er vælferð og trivnaður fyri allar aldursbólkar, serliga uppraðfesting av eldraøkinum við nýggjum búmøguleikum til okkara eldri borgarar. Onnur mál eru at arbeiða fyri lægri kommunuskattaprosenti og fleiri útstykkingar í Havn og allari kommununi.
Við teimum politisku royndum og førleikum, sum Annfinn hevur ognað sær í býráðspolitikki, vil hann framhaldandi verða við til at menna Tórshavnar Kommunu.
RN
Aftur


text:
Her er eitt valynski frá Ferðavinnufelagnum, fleiri valynski kunnu lesast her
Seinastu árini hava nýggj og spennandi matarstøð sæð dagsins ljós, og hesi støð hava alstóran týdning í ferðavinnuhøpi.
Norðurlendsk matarmentan er nógv frammi í hesum árum, so rákið er við okkum. Samstundis, sum vit fáa fleiri og fleiri ferðafólk til landið at brúka hesi matarstøð, eru tað fleiri og fleiri føroyingar, sum eisini fáa ágóðan av hesum støðum og eru við til at halda teimum uppi.
Ferðafólk sakna tó matarstøð kring landið. Tað er tískil umráðandi, at vit seta ljós á støðuna í matstovuvinnuni og betra um umstøðurnar hjá íverksetarum at fáa sett fleiri matstovur ígongd kring landið. Vit hava brúk fyri arbeiðsplássunum og ikki skuldi verið neyðugt at leggja fótonglar fyri eldsálum, sum eru við til at skapa virksemi og trivnað runt landið.
Innkeyp av øli, víni og cider
Ein tann stórsta útreiðslan hjá einum matarstaði eru drykkjuvørurnar. Matarstøð keypa í løtuni inn fyri á leið sama prís sum vanligir kundar í Rúsdrekkasølu Landsins. Sum er, fáa loyvishavarar 5% í avsláttri, men samstundis skulu teir gjalda fyri skeinkiloyvini, so alt í alt er fyrimunurin ikki tann stóri í mun til vanligar kundar.
Høgi innkeypsprísurin á drykkivørum ger tað torført hjá matstovum at bera seg. Matstovurnar lata sær lynda í mun til vinningin, og hetta kann ikki halda fram, um ferðavinnan skal mennast.
- Ferðavinnufelagið mælir tí til, at Rúsdrekkasøla Landsins í størri mun skilur ímillum vanligar kundar og vinnuligar innkeyparar. Felagið heldur, at einfaldasti mátin er at hækka avslátturin fyri loyvishavarar frá 5% til 50%.
Hetta heldur felagið eigur at bera til. Heilsumálaráðið legði í summar fram Rúsdrekka- og rúsevnispolitikk Føroya, har eitt av høvuðstiltøkunum, sum mælt var til, snúði seg um at avlopskravið hjá Rúsdrekkasølu Landsins skuldi avtakast. Ferðavinnufelagið heldur, at landið, við at ganga ynskinum hjá felagnum á møti, kann verða við til at stimbra ferðavinnuna og tryggja arbeiðspláss kring alt landið. Í ferðavinnuni eru møguleiki fyri at skapa vøkstur í økjum, har annars ikki nógv virksemi er.
Sostatt heita vit á myndugleikarnar um at seta málið á skrá og harvið betra um møguleikan hjá matstovum í Føroyum at vinna pening og skapa vøkstur.
Vinarliga
Ferðavinnufelagið
Samband: Henny á Líknargøtu
Tel: 235900


text:
Tíðindaskriv
17.05.2017 - 11:30
Tíðindi > Lívsstíls- & brúkaraevni > Matur & matgerð
Hvør er besti mathandverkari í norðurlondum? Og hvør er besti matíverksetari?
Tey tilnevndu úr øllum luttakaralondunum eru funnin, og í august verður gjørt av, hvør fær handað matvirðislønirnar fyri 2017.
Virðislønin er sett á stovn fyri at deila vitan og royndir. Í summar verður hon handað fyri fyrstu ferð, og tilsamans eru komin 185 uppskot frá teimum sjey norðurlendsku luttakaralondunum.
Embla fagnar tað besta í norðurlendskari matgerð: rávørur, matvørur, framleiðsluhættir og fakfólkini aftanfyri. Embla er ein verkætlan, ið norðurlendska samstarviðNýnorðurlendskur maturhevur raðfest, og sum Norðurlandaráðið hevur stuðlað. Føroyska luttøkan er skipað í samstarvi millum Bóndafelag Føroya, Uttanríkis- og Vinnumálaráðið, iNOVA, Visit Faroe Islands og Atlantic Airways.
Embla skal vera við til at styrkja felags norðurlendskan matsamleika og matmentan og vaksa um áhugan fyri norðurlendskum mati uttan fyri Norðurlond, sigur Andreas Buchhave, ráðgevi hjá danska bóndafelagnum Landbrug & Fødevarer og verkætlanarleiðari á Emblu.
23. august fer ein dómsnevnd, við umboðum úr øllum luttakaralondunum, at gera av, hvørji skulu fáa norðurlendsku matvirðislønina 2017.
Handanin fer fram á toppfundinum “Better Food for More People”, sum danska umhvørvis- og matvørumálaráðið skipar fyri undir matfestivalinum Copenhagen Cooking 24. august í Keypmannahavn.
“Samstarvið millum norðurlendsku bóndafelagsskapirnar er gamalt og norðurlendska matmentanin er nógv styrkt síðani aldarskiftið. Tí er eingin ivi um, at norðurlond eru klár til nýggju matvirðislønina Embla” sigur Marie Haar Jensen, marknaðarráðgevi hjá Landbrug & Fødevarer.
Tey tilnenvndu úr Føroyum eru:
Leif Sørensen:
Leif Sørensen umboðar Føroyar í bólkinum “Mathandverkarin 2017”.
Leif Sørensen er kokkur og íverkseti, sum í 2004 var við til at skriva undir Ny Nordisk Mad-manifestið.
Leif hevur staðið á odda fyri matstovuni “Gourmet” í Havn og síðani arbeitt sum høvuðskokkur á KOKS, og við hesum gjørdist hann undangongufólk fyri fínari mat; nakað, sum áður annars ikki hevði havt serligt pláss í føroyska samfelagnum.
Eftir tíðina á KOKS hevur Leif lagt dent á at kanna føroyska floru og fauna fyri serligu eginleikarnar og smakkirnar. Í hesum sambandinum hevur hann ment eitt norðurlendskt fiska-kips, sum er gjørt av røstum fiski og norðurlendskum kornsløgum. Kipsið brúkar tann siðbundna, serliga, ræsta, føroyska smakkin og marknaðarførir hann í eini vøru, sum vendir sær til ein breiðan skarða og ein møguligan, stóran, altjóða marknað.
Í november 2014 vann fiskakipsið hjá Leif Sørensen fiskabólkin í “The Open Icelandic Championship for Artisan Food Production.”
Eva úr Dímun:
Eva úr Dímun, Dímunargarður, umboðar Føroyar í bólkinum “Rávøruframleiðari 2017”.
Eva og Jógvan Jón á Dímunargarði hava við teirra visjón og dirvi víst, hvussu arbeiðast kann fyri at sleppa undan avfólkan á smáum plássum. Tey hava búsett seg á Stóru Dímun, har tey liva av tí, sum oyggin hevur at bjóða.
Høvuðsvinnan er seyðahald, men tey hava eisini neyt og flogfenað, umframt framleiðslu av rótfruktum og sjófugli. Tey hava verið tilvitað um at sleppa uttanum hópframleiðslu, men ístaðin miðað eftir einum breiðum úrvali av úrdráttum í oynni.
Dímunargarður er grundaður á at halda siðbundna handverkið á lívi við nýskapandi loysnum, sum hava góðsku, reinleika og burðardyggleika í miðdeplinum.
Harvið er tað eydnast Evu í Dímun at marknaðarføra sína vøru, og merkið “Dímunargarður” er nú knýtt at góðsku og tí bygdarliga, siðbundna mátanum at liva uppá.
Gutti Winther:
Gutti Winther umboðar Føroyar í bólkinum “Matsamskiftarin 2017”.
Gutti Winther er kokkur og sjónvarpsvertur, sum í nógv ár ótroyttiliga hevur miðlað føroyskar vørur og framleiðslu. Hann hevur verið andlitið úteftir á “Keyp føroyskt” átakinum, sum hevði til endamáls at økja tilvitið og harvið eisini nýtsluna av føroyskum rávørum og framleiðslu yvirhøvur.
Hann hevur staðið á odda fyri “Fisk & ships”, ein sjónvarpsrøð, sum upplýsir føroyingar um fiskiskap - høvuðsvinnuna undir føroyska búskapinum.
Hansara høvuðsverk er tó “Spískamarið”, eitt eindømi uppá eina røð, har hvør einstøk oyggj í Føroyum fekk sína framleiðslu og umhvørvið víst fram við matgerðini hjá Gutta.
Høvuðsmálbólkurin er føroyingurin her heima í Føroyum, sum við góðari miðling gerst meiri tilvitaður um rávørur, umhvørvið og møguleikar í landinum, umframt kunning til øki, sum ikki vóru kend frammanundan.
Røðin er eisini send uttanlands, har hon virkar sum ein framúrskarandi pallur til at marknaðarføra Føroyar, bæði innan mat, mentan og matmentan.
Heimablídni:
Heimablídni umboðar Føroyar í bólkinum “matferðamálið 2017”.
Heimablídni, har føroyingar kunnu gera stovur sínar um til eina matstovu, er ein serføroysk loysn uppá trupulleikan við avmarkaðum landafrøðiligum atkomumøguleikum og harvið eisini fáum vitjandi.
Uttan stórar íløgur í samferðslukervið og uttan krøv til fastar upp- og afturlatingartíðir, er tað við Heimablídni eydnast føroyingum at vísa samfelagið og gestablídnið uppá tann mest náttúrliga mátan: gjøgnum matin.
Gestirnir fáa ein serligan møguleika til at fáa innlit í eina ektaða, føroyska uppliving, har bæði matur og søgur sleppa framat í heimliga umhvørvinum hjá húsfólkinum.
Heimablídni er við til at tryggja eitt stórt og fjølbroytt úrval av matupplivingum í lokalumhvørvinum og harvið við til at gera Føroyar til eitt lokkandi matferðamál.
Á heimasíðuni hjá Embla eru øll nevnd, sum eru í uppskoti til at vinna matvirðislønina Embla í ár.
Tíðindaskriv frá Granskarasetrið iNova


text:
Veltan
Et føroyskt
Vit í Veltuni halda, at í Føroyum eigur at ber til at eta føroyskt grønmeti! Antin tað, ein sjálvur veltur, ella tað, ein keypir frá føroyskum veltarum.
Vit velta salat, kál, gularøtur, glaskál, purrur, røtur, epli, ertrar – sumt í størri nøgdum, annað sum royndir. Vit leggja okkum eftir allatíðina at skapa variatión og vitan um hesa ymsu grøðina.
Um okkum
Veltan er í veruleikanum eitt felag hjá fólki við áhuga fyri grønmeti og velting. Summir limir framleiða til sølu, aðrir til egna nýtslu. Tey, sum vilja selja, hava møguleika at nýta merkið hjá Veltuni, umframt at selja sínar vørur gjøgnum felagið.
Veltan eigur triggjar plasttunlar, sum vit nýta sum vakstrarhús. Í tveimum teirra húsast limir, sum arbeiða saman og hvør sær um sína velting, og í tí triðja framleiðir felagið sjálvt.
Alt felagið samstarvar um vitan, sølu og marknaðarføring.
Keyp
Vit selja okkara vørur ymsastaðni – eru í Vágsbotni viðhvørt, selja í FK í Havn, selja úr tunlunum, vit framleiða í, umframt til matstovur og onnur.
Vitja okkum
Tú ert vælkomin at seta teg í samband við Sandoyar Kunningarstovu um tú vilt vitja Veltuna, læra meira og kanska royna teg við at velta.
Bílegging og prísur
Til ber at vitja Veltuna, eftir avtalu. Prísurin er 100 fyri hvønn, fyri teir fyrstu 10 gestirnar, hareftir er prísurin 50 kr. fyri hvønn.
Minsti prísur er 800 kr.
Bílegg við at skriva til okkum á: info@visitsandoy.fo ella ring á tlf. 222 078.
Les meir um Veltuna her, ella um tú hevur aðrar fyrispurningar enn vitjan:
Teldupostur: veltan@veltan.fo
Telefon: 221953


text:
Hallur av Rana
05.11.2014 - 17:43
Tíðindi > Samfelag & Politikkur > Landspolitikkur
Bogi Andreasen, ið vanliga er býráðslimur í Tórshavnar kommunu, tók í gjár sæti á tingi fyri Bjarna Djurholm, sum er í farloyvi.
Bogi Andreasen er fyrsti varalimur hjá Fólkaflokkinum í løgtinginum. Til løgtingsvalið í 2011 fekk Bogi 167 atkvøður og varð nummar 12 á lista A.
Bogi hevur fastan sess í Tórshavnar kommunu, har hann fyrsti ferð var valdur inn fyri Tjóðveldi í 2008. Hann skifti tó yvir til Fólkaflokkin í 2011 og varð afturvaldur á teirra lista við 259 atkvøðum til kommunuvalið í 2012.
Hetta er fimtu ferð at Bogi Andreasen tekur sæti á tingi síðani løgtingsvalið í 2011.


text:
M. P. West heiðurslimur í Álaborg
TIl ræstkjøtaveitsluna kunngjørdi forkvinnan, Bryndis Í Dali, at felagið hevði útnevnt sær ein nýggjan heiðurslim. Tað er fyrrverandi formaðurin, Magnus Pauli West, sum er vorðin heiðurslimur í føroyingafelaginum í Aalborg.
Bryndis handaði Magnus Pauli eitt heiðursbræv, og í hesum stóð:
“Magnus Pauli West
Skrivari 2015, formaður 2016-2017, fekk m.a. felagið úr skuld, og var formaður, tá
felagið fór frá at hava 107 limir í 2016, til 240 í 2017, sum er hægsta limatalið
nakrantíð.
Felagið vil við hesum heiðursbrævi, takka Magnus Paula fyri hansara fantastisku
drívmegi, og alla ta orku hann hevur lagt í felagið.
Vit takka somuleiðis fyri gott samstarv og ynskja Magnus Paula bestu eydnu í
framtíðini.”
Føroyingafelagið takkar Magnus Paula fyri alt sítt arbeiði í felaginum, og vónar at hitta honum aftur til okkurt at teimum komandi tiltøkunum.


text:
Heimskendi arkitekturin, Bjarke Ingels, 43, kundi sóla sær inni í atriumhjarnanum í Janusargøtu í Marknagili í dag, tá størsta verkætlan í føroyskari skúlasøgu, arkitektoniska meldurhvirlan Glasir varð handað Føroya fólki, umboðað av Rigmor Dam, landstýriskvinnu við mentamálum.
Talt varð við dyrnar og tilsamans 3500 fólk vitjaðu skúlan meðan opið var, tó ikki meir enn 1900 í senn. Kringvarpið stroymaði frá tiltakinum og landsverkfrøðingurin, Ewald Kjølbro, stóð fyri handanini.
- Seks ár eru nú liðin, síðani vit høvdu lisitatión til hesa framúr spennandi verkætlan, sum vit eru sera errin av at hava fingið upp at standa. Hetta er eisini uttan iva tann mest kompliseraða verkætlan, sum er gjørd her á landi, tá vit hugsa um serstaka sniðið, stórslidna arkitekturin og støddina á bygninginum, segði Ewald Kjølbro.
Hann upplýsti, at kostnaðurin fyri bygningin, ið er umleið 19.500 fermetrar til støddar, er settur at vera 636,5 milliónir krónur. Hetta svarar til 32.600 krónur, tá maskinur og innbúgv eru íroknaði.
- Samanbera vit kostnaðin við aðrar stórar byggiverkætlanir bæði her í Føroyum, men eisini aðrastaðni, eitt nú í Danmark, so haldi eg, at vit hava fingið nógv fyri peningin. Nevnast kann, at Skúlin á Fløtum her við síðuna av eftir ætlan fer at kosta umleið 33.000 krónur fyri fermeturin. Nýggi Legobygningurin, Legohouse í Billund, sum BIG eisini hava teknað, kostaði 50.000 krónur fermeturin. Eg kundi nevnt fleiri dømir við líknandi ella hægri fermetrakostnaði, men lat tað fara, segði Ewald Kjøbro í røðu síni.
Hann upplýsti eisini, at undir allari tilgongdini hevur Landsverk havt sáttmálar við 31 arbeiðstakarar, 11 veitarar av innbúgvi og 7 reingerðarfyritøkur. Í sjálvum byggitíðarskeiðinum hava í miðal umleið 150 fólk arbeitt á byggiplássinum, sum í tímum svarar til umleið 640 ársverk tilsamans.
- Stóra tøkk øll somul fyri tykkara ídni og stóra íkast til at fáa gjørt hendan stásiliga skúlan til veruleika. Eg vil eisini takka byggileiðslu, eftirliti og ráðgevum fyri tykkara avrik. Tit hava í verki víst, at tit megna at lyfta eina so stóra uppgávu og koma á mál, hósast ágangurin og avbjóðingarnar hava verið stórar. Vegna byggileiðsluna hjá Landsverki skal eisini ljóða ein stór tøkk fyri tað góða samstarvið, sum hevur verið á byggiplássinum. Ikki minst fyri tann vælvilja, sum hvør einstakur handverkari og arbeiðsfólk hava lagt í ta einstøku uppgávuna. Hetta eru vit sera takksom fyri, segði Ewald Kjølbro, sum eisini nýtti høvið at takka Mentamálaráðnum fyri samstarvið við bæði fyrrverandi og núverandi landsstýrisfólkum.
- At enda vil eg ynskja tykkum næmingum, sum skulu ganga her, og tykkum, ið fara at starvast her, bæði leiðslu, lærarum og starvsfólkum annars, til lukku við hesum nýggja og stásiliga skúla, og góða eydnu við tí virksemi, sum skúlin verður karmur um, endaði Ewald Kjølbro við at siga.
Dagføringin fyri byggingina á heimasíðuni hjá Landsverki sigur longu í juni í ár, at tá vóru 4., 5. og 6. hædd lidnar. Í dagføringini fáa vit eina fatan av, hvussu stór verkætlanin er: Ein keramikovnur er fluttur frá Studentaskúlanum til 4. hædd á Glasi. Eisini er nakað av tí nýggja innbúnum komið og sett upp í bygninginum. Talan er um møblar til frisørdeildina, millum annað klippstórar, vaskistórar og neglaborð. Hetta merkir, at frisørdeildin á 5. hædd av álvara hevur tikið skap.
Ítróttarhøllin á 1. hædd er klár til fyrsta dystin. Høllin hevur fult hondbóltsmát, og harafturat er teknað upp til 6 badmintonvøllir, 1 stóran flogbóltsvøll, 4 barnaflogbóltsvøllir og 3 kurvabóltsvøllir. Fjølsalurin, sum fer at hýsa bæði sjónleiki, dansi og øðrum mentanarligum átøkum, er eisini liðugur. Øll vanlig flokshølir, ið eru 64 fermetrar til støddar, eru so at siga klár, og arbeitt verður við teimum seinastu tøkniligu smálutunum. Ein flytbarur veggur er millum flokshølini, sum ger, at tey kunnu leggjast saman tvey og tvey. Í umklæðingarrúmunum og í verkstaðarøkinum eru bygdar inn í alt 1,8 mió. Mosaikflísur, verður sagt í juni-dagføringini á heimasíðuni hjá Landsverki fyri verkætlanina Glasir.
Í heftinum, sum er gjørt til dagin Glasir - Liv og Læra, verður sagt at her vera 1300 næmingar og 250 starvsfólk. Skúlin byrjar hósdagin 16. august, tá nýggir næmingar og lærlingar møta. Lærlingar á 3. skúlaskeiði byrja mánamorgunin 20. august.
Tá Rigmor Dam, landstýriskvinna við mentamálum, formliga hevði fingið skúlan handaðan frá Ewaldi Kjølbro, stjóra í Landsverki, helt hon fyri, at hon mangan hevði hugsað, at hesin bygningurin, sum trónar so hábærsliga yvir Havnini, minnir um eitt vakstrarhús í einum botaniskum hava. - Og ein skúli er um nakað eitt vakstrarhús, har ljós og hiti streyma inn, har upplýsing og relatiónir eiga rúm, segði hon.
- Runda skapið og gjøgnumskygda glasið geva lívd, ljós og hita, so spírarnir fáa bestu gróðrarlíkindi at festa røtur. Og sum øllum kunnugt: Røturnar eru tær fyrstu at vaksa, eftir at vit hava sátt tað lítla fræið í moldina. Fyrst grevur tað seg djúpt niður í jørðina og tryggjar sær festi - styrki og javnvág, áðrenn tað toyggir seg út í ljósið, út í heim. Rótfesti er fortreytin fyri vøkstri og ávøkstri, segði landstýriskvinnan og vísti á at nema sær eina útbúgving, snýr seg ikki bara um bókligan ella handaligan lærdóm. Ein útbúgving er ikki eitt produkt, men ein prosess. Tað snýr seg ikki bara um endaliga prógvið, men um alla tilgongdina.
Finnur Hansen Trio og seinni FRUM framførdu í atriumhjarnanum. Kári Mikkelsen var frásøgumaður og eftir tær báðar talrunar varð kantatan Glasir (kantina magica) hjá Lív Mariu Róadóttir Jæger og Unn Patursson framførd av kórinum Tarira undir leiðslu av Bernhardi Wilkinson við Urd Johannessen sum solisti.
Her er teksturin hjá Lív til kantatuna:
Glasir
um bláa bergið
um nú býur um stjørnulýsið er í mjørka um
skiftandi verð um lutføll
um sannroyndir søkka á botn er
dagur neonklárur er
sólin sjálvsøgd og fín tindrar
ein geisli í ljósari lund sirmar
sirmið á árstíðirnar sum
eiga vindin tá hárið fýkur og
hjartaljóðið meðan vit eru
ungdómur og vit spretta missir
arvurin takið broytir
kærleikin skap tá
eg hitti tíni eygu í kantinuni
tey siga mær hvør tú ætlar at vera tú
flytur inn í mín kropp og áðrenn eg varnist mínar føtur
míni fet eg fylgi tær
í silvursólarljóma tú sigur:
útheimurin er her útum
ytsta mið handan
opið hav her
og víðari út her
og víðari
út her og víðari
út
Her sæst FRUM, sum er Jenný Augustudóttir Kragesteen í miðdeplinum:
Bogi Bech Jensen, stjóri á Glasi, helt røðu og honum á baki Gunvør Balle, varaborgarstjóri og forkvinna í mentanarnevnd Tórshavnar býráðs. Hon handaði Boga eitt borðmodell av svimjigentuni hjá Hans Paula Olsen, sum í fullari stødd stendur við svimjihøllina í Gundadali. Eisini varð sýnt fram eitt Legomodell av Glasi, sum Helgi Toftegaard hevur gjørt.
Síðan trein listarligi høvuðspersonurin í dag, 43 ára gamli danski arkitekturin Bjarke Ingels, á føroyska pallin við skiftandi summarljósi niður úr loftinum. Í huganum kastaði hann seg út í føroysku náttúruna, sum er beinleiðis inspiratiónin til verkið Glasir.
Hann var týðuliga fegin um úrslitið, og tað serliga rundu felagshøllina, sum í skránni verður kallað atrium. Runda skapið knýtir virksemið saman eins og í runda saltsølubygninginum, Sjóvinnuhúsinum, á Vestaru bryggju, har Fróðskaparsetrið fer at halda til. Løgtingið hevur samtykti at fyrireikigararbeiðið til karmar um Fróðskaparsetrið og Setursumhvørvið skal gerast, so ætlanin kann setast í ein tíðarkarm og koma í íløguætlanina. - Her skulu ungu næmingarnir ikki bara læra, men møtast og forelska seg í landslagnum og hvørjum øðrum, segði ein kveiktur Bjarke Ingels í skiftandi sólljósinum í Marknagili.
Bjarke Ingels er útbúgvin á Arkitektskúlanum á Kunstakademinum í Keypmannahavn og á Téchnica Superior de Arquitectura í Barcelona. Eftir loknan lestur í 1998 arbeiddi hann sum arkitektur í Rotterdam.
Síðan 2006 hevur Bjarke Ingels havt arkitektstovuna BIG (Bjarke Ingels Group) í Keypmannahavn. Innan hevði hann arkitektstovuna Plot saman við belgiska arkitektinum Julien De Smedt. Henda teknistovan gjørdist kend í 2005, tá teir teknaðu VM-húsini í Ørestaden á Amager.
Uppá fyrispurning frá Inga Samuelsen um hann nakrantíð hevur bygt í brekkum ella brattlendi, sigur stjørnuarkitekturin: - Nei, nú tú sigur tað, so havi eg nokk ikki verið við til at byggja á grund við hæddarmuni. Vit arbeiða dagliga kring heimin við bygningum, har vit byggja í hæddum og ymsum niveau’um, men teir bygningarnir verða flestallir bygdir á eitt slætt jarðarstykki. Og so er tað hetta runda alrúmið, sum er ein trappa við terassum niðaneftir, tað er ein roynd at fáa tað tórshavnska landslagið at halda fram inni í bygninginum.sigur Bjarke Ingels í samrøðu við Inga.
Eftir Bjarke Ingels hevði starvsfelagin Finn Nørkjær eisini eina framløgu um gongdina við verkætlanini í Marknagili.
Var Bjarke Ingels hugvekjandi og livandi í frágreiðingum um lendið í Føroyum og at byggja her, so var niðurlendska Rosan Bosch, sum hevur studio í Danmark, Singapor og Spania, ikki minni hugvekjandi.
Meðan hini hava verið knýtt at uppgávuni í Marknagili í 11 ár, hevði hon bara verið knýtt at verkætlanini í 10 mánaðir. Rosan Bosch hevur havt innanduraumhvørvið um hendi. Hennara tankar um læring og rúm, læringsrúm, í skúlum og á bókasøvnum, vóru serstakliga spennandi. Eftir sat eg við einum brennandi ynski um at fara í skúla av nýggjum, og at fáa arkitektar og byggimyndugleikar at nýhugsa gomlu kassarnar, ið eru eyðkendastu bygningar, tá tú kemur til eina bygd. Eyðkendir eins og fongsul. Gott, at nýggir skúlar koma fyri hesar gráu goymslukassar, sum hoyra til eitt annað menniskjasýni enn tað, sum politikarar og mentamálaráð tíanbetur kunnu semjast um í dag.
Deseinummælarin Alexandra Lange skrivar í nýggju bókini The Design of Childhood - How the Material World Shapes Independent Kids um Rosan Bosch og hvussu tankar hennara hava ávirkaðum nútíðar skúlaumhvørvi “as an example of progressive learning spaces full of opportunities.”
- Modern society calls for lifelong learners, problem solvers and creative thinkers! It calls for those who are prepared for a future of ongoing knowledge flow and development. By using design as a tool, I believe it is possible to turn our physical environments into meaningful and significant experiences that will prepare us for future challenges, segði Rosan Bosch á TEDx í Indianapolis í 2013.
Tá løgtingið í mai í 2008 samtykti at fara undir Skúladepilin við Marknagil, segði Kristina Háfoss, landstýriskvinna í mentamálum, at hetta var eitt stórt framstig í strembanini at fáa enn fleiri ung at nema sær útbúgving eftir fólkaskúlan. - Íløgur í vitan eru altavgerandi fyri framtíð Føroya, og samtyktin í dag er týðandi tekin um, at politiski myndugleikin ynskir at raðfesta íløgur í útbúgving og vitan sera høgt, segði landsstýriskvinnan fyri 10 árum síðan. Í dag var hon sum landstýriskvinna við fíggjarmálum til staðar við elstu dóttrini, Hildur, sum hevur gingið eitt ár í Hoydølum og nú heldur fram á Glasi í Marknagili.
Skúladepil í Marknagili, soleiðis kallaðist verkætlanin, sum eg fyrstu ferð hoyrdi um í 2008. Hálvt triðja ár seinni, fyri jól í 2010, hevði eg fyri Dimmalætting samrøðu við Egon Øregaard, tá næmingar framførdu sangleikin Jesus Christ Superstar í Norðurlandahúsinum. - Hetta er okkara aðalroynd, tá vit hugsa um stóra Skúladepilin við Marknagil, segði Egon tá.
Í samrøðuni í 2010 varð sagt, at greið semja tykist vera millum leiðslurnar og øll avvarandi skúlafólk, at tá nýggi Skúladepilin við Marknagil, um fá ár verður tikin í nýtslu, eru korini framúr og praktisku forðingarnar hjá teimum núverandi trimum skúlunum, Føroya Handilsskúla, Føroya Studentaskúla og HF skeiði og Tekniska Skúlanum í Tórshavn, burtur. - Satt at siga kann tað onkra løtu vera trupult at fyristilla sær, hvørjar møguleikar henda framúr víðskygda og djarva byggiverkætlan kemur at skapa í føroyska samfelagnum. Sangleikurin Jesus Christ Superstar gevur skúlunum og politisku myndugleikunum so avgjørt allar orsøkir til at skunda undir, at Skúladepilin við Marknagil verður tikin í nýtslu, ongantíð ov skjótt, segði Egon Øregaard, stjóri á Tekniska skúla í Tórshavn í samrøðu fyri jól í 2010.
Í dag er depilin veruleiki, hevur fingið navnið Glasir og gøtan kallast Janusargøta. Á heimasíðuni sigur skúlin, at Glasir er Føroya størsti útbúgvingarstovnur við yvir 1.500 lesandi og 250 starvsfólkum. Víðari verður sagt, at á Glasi ber til at taka yvir 30 ymsar útbúgvingar. Størsta talið av lesandi ganga á miðnámi og á yrkisnámi. Harafturat bjóðar Glasir eina røð av hægri- og víðari útbúgvingum. Glasir er ein skúli, sum er vorðin til eftir at Føroya Studentaskúli og HF-skeið, Føroya Handilsskúli og Tekniski Skúli í Tórshavn vórðu lagdir saman í 2015. Eftir at hava hildið til á teim trimum støðunum í Hoydølum, í Marknagili og í Smiðjugerði, verður skúlin nú savnaður á einum staði.
- Hetta er fyrstu ferð, eg eri inni her, so eg havi ikki gjørt mær so nógvar tankar enn um, hvussu bygningurin fer at eydnast sum skúli, sigur Sámal Soll, lærari í enskum og føroyskum, meðan vit ganga upp trappurnar í miðsavnandi atriumhjarnanum á Glasir í dag.
- Men her er opið, frítt og ljóst við gjøgnumskygdum veggjum, so eg vænti, at næmingarnir fara at trívast væl her. Hetta kann gerast ein avbjóðing fyri okkum lærarar, um uppmerksemið hjá næmingunum fer at reika, men lukkutíð eru lærugreinirnar og undirvísingin somikið spennandi, at næmingarnir fara heilt vist ikki at hugsa um annað, sigur Sámal.
Una Joensen, sum í dag er deildarleiðari fyri samfelagsfak, og lærari í altjóða búskapi og støddfrøði, er ein av trimum, sum eisini hava verið í arbeiðsbólkinum í byggitilgongdini øll tey farnu 11 árini. Sum lærari er hon serliga fegin um góðu tilgongdina. Hinir báðir, sum alla tíðina hava verið við í byggitilgongdini, eru Egon Øregaard og Finn Jensen. Teir starvast eisini á Glasi.
Her eru nakrar myndir frá útsýninum yvir Havnina, fjørðin og Argir av svalanum á Glasir.
Í afturlatnu brandtrappunum eru sjey úrvald føroysk listafólk at síggja. Tey eru Brandur Patursson, Sigrun Gunnarsdóttir, Jóhan Martin Christiansen, Anker Mortensen, Rannvá Kunoy, Ragnhild Hjalmarsdóttir Højgaard og Hanni Bjartalíð. Serliga væleydnað er listprýðingin hjá Sigrun Gunnarsdóttir, sum ikki er ein upphanging, men máling beint á betongveggin við øllum teim frámerkjum og farsporum, sum betongformarnir hava fyri ævigar tíðir, ella so leingi sum Glasir stendur. Ein listprýðing av hesum slag fer heilt vist at seta spurnaðartekin við tær glæsiligu ætlanir, sum higartil hava hingið uppií almennum nýbygningum við einum føstum prosentparti. Sjónlig listaverk frá sjey listafólkum, eingin nevndur eingin gloymdur, inni í almenna atriumrúminum á Glasi hevði skurrað so illa, at eg hevði fingið ilt í mítt innara eyga. Størsti vandi er, um automatikkur kemur í listprýðingar og tað bara verður eitt skriviborðskrav, sum ikki er bygt á sannkenningina, um listin yvirhøvur fungerar á tí givna staðnum og til lýsta endamálið. Men eingin ivi um, at symbollødda veggjalistin hjá Sigrun er slitsterk og ikki nær námindi tømd fyri innihald og kjakevni. Tí haldi eg at hon riggar væl, júst har hon er fest á veggin, listin. Livst, so spyrst.
At enda helt Jógvan Fríðriksson, biskupur, eina fyrimyndarliga góða røðu um skúla, lærdóm og fremst av øllum um vitsku. Og so sang Havnarkórið yrkingina hjá Williami Heinesen Sløttumenn, sum Vagn Holmboe setti lag til.


text:
Mentan
Setanarrøða ársins leiðaradagur 2012
27. Jan 2012
Góðu áhoyrarar, góðu leiðarar og fyriskiparar. Tað var mær ein stórur heiður at taka ímóti tilnevningini sum ársins leiðari í fjør. Sum politiskur leiðari eri...
les meir
PFOS í føroysku náttúruni
26. Jan 2012
Føroysk úrslit vátta, at luftborin dálking er ein ítøkilig kelda av PFOS í føroysku náttúruni. Dálkingarevnið PFOS (enska heitið er perfluorooctan sulphonate), hoyrir til yvirskipaða...
les meir
FK og Fólkaheilsuráðið kunna um Matarvarðan
26. Jan 2012
Í viku 5 – t.e. dagarnar 30. januar til 4. februar – verður skipað fyri kunnandi tiltøkum í FK-handlunum kring landið. Tað er FK, saman...
les meir
Fakfeløgini sent skriv til sáttmálapartarnar
25. Jan 2012
Sum kunnugt, tekur Fakfelagssamstarvið ikki undir við semingsuppskotinum, ið lagt var fyri partarnar í nátt, kl. 03.49. Fakfelagssamstarvið hevur sent sáttmálapørtunum, Fíggjarmálaráðnum og Kommunala Arbeiðsgevarafelagnum,...
les meir
Býir fyri menniskju - Fyrilestur við Jan Gehl, arkitekti
25. Jan 2012
Tíðindaskriv frá Arkitektafelag Føroya: Fríggjadagin tann 27. januar kl 14.00 til 16.00 heldur Jan Gehl arkitektur fyrilestur í Norðurlandahúsinum. Tiltakið er ókeypis. Tey flestu kenna...
les meir
Beinleiðis DJ-Show á internetinum
25. Jan 2012
Klubb 188 í Hoyvík sendir beinleiðis frá DJ-Show á internetinum fríggjakvøldi. Klubb 188, fer nú fríggjakvøldi at hava DJ- Show fyri ungdominum. Tiltakið verdur fyri...
les meir
Fleiri myndir: Nólsoyarbørn á kunningarferð
25. Jan 2012
Tá mann býr í Nólsoy, men er partur av Tórshavnar kommunu, so er einki meira rímiligt enn at skúlin ger eina ferð inn í býin...
les meir
PCB í teistaeggum minkar
25. Jan 2012
Síðani Føroyar komu uppí alltjóða kanningarskipanina AMAP, hava kanningar verið gjørdar av teistaeggum úr Skúvoy og Koltri. Kanningar hava verið gjørdar av 10 eggum frá...
les meir


text:
Um tú ynskir tað, kunnu vit ansa eftir, nær olja skal koyrast á. Ein avtala við okkum um hesa skipan virkar tí eisini sera væl saman við eini lagaligari hitakontu.
Eitt sindur um stigdagaskipanina
Ein stigdagaskipan er ein háttur at rokna seg fram til, nær olja skal latast á tangan aftur næstu ferð. Neyðugt er tí at vita tangastøddina, árligu nýtsluna, og so veðrið, sum verður kannað hvønn dag í árinum, innlisið alt eftir hita/kulda, vindi/regni, t.v.s. at jú kaldari og vindsamari veðrið er, jú størri er ársnýtslan, og so telur skipanin fleiri sokallaðar stigdagar fyri at framrokna, nær næsta oljuáfylling skal vera.
Hetta er ein skilagóður háttur at nýta, og kundin sleppur við hesum frá at hugsa um oljuáfyllingarnar.
Hitakonta
Ein hitakonta hjá okkum er ómaksleys at rokna við og skynsom fyri húsarhaldið
Tað ber til at leggja allar oljuútreiðslur saman, eisini gjald fyri hitaskipanina, soleiðis at eitt fast mánaðargjald verður útroknað at gjalda. Girukort verða send við ætlaðari upphædd, útroknað frá ársnýtslu og oljuprísi. Henda upphædd verður regulerað tvær ferðir um árið – í januar og juli, tá eisini kontuavrit verður sent saman við nýggjum girukortum.
Ein hitakonta er rentufrí, tá skuld uppstendur, men harafturímóti verður renta – svarandi til bankarentu – tilskrivað, tá ogn er á kontuni.


text:
Søgan
Fløgan og bókin um Kyndil, sum komu út á 50 ára degnum í 2006
Kyndil varð stovnað í 1956 í Losjuni í Havn. Tankin við felagnum var at sameina fráhald og ítrótt, og hugmyndin var, at í einum frískum likami er ein frísk sál.
Stovnandi aðalfundurin var leygarkvøldið 10. mars 1956 í Losjuni. Tilsamans 37 fólk skrivaðu seg upp sum lim hetta kvøldið. Seinni sama ár komu fimtan limir aftrat.
Í fyrstu nevndina vórðu vald Jógvan Andras Joensen, formaður, Johannis Jacobsen, næstformaður, Viggo í Stórustovu, skrivari, og Elsa Poulsen, kassameistari. Tiltaksfólk vóru Rannvá Hentze og Nikk Hansen.
Fyrsti fundurin tók undir við uppskoti um, at felagið skuldi hava grønu troyggju og hvítar buksur sum leikbúna. Tann 14. mars 1956 søkti Kyndil ÍSF um limaskap. Limaskapurin varð játtaður 19. mars.
Oddafólk í Kyndli hava gingið undan innan hondbólt í Føroyum. Tey tóku stig til at fáa Føroyum limaskap í altjóða hondbóltssambandinum, IHF, longu í 1966, og limskapurin varð endaliga váttaður í 1974.
Tó fingu Føroyar royndarlimaskap longu í 1970, og tí vórðu fyrstu Evropa Cup-dystirnir nakrantíð spældir í Føroyum í 1972. Hetta var í høllini á Hálsi. Dystirnir vóru ímillum menninar hjá Kyndli og finska liðið, Helsingfors. Finnar vunnu báðar dystirnar.
Kyndil hevur síðan stovnanina vunnið meistaraheitið hjá monnum í bestu deildini 30 ferðir, og tað er met. Kvinnurnar hjá Kyndli hava eisini verið meistarar nakrar ferðir. Ungdómsliðini standa seg vanliga væl og hava vunnið mangt eitt meistaraheiti til felagið.
Søgan hjá Kyndli er væl lýst í bókini "Bjartur lýsir kyndilslogin" eftir Súna Merkistein, sum kom út í 2006 í sambandi við 50 ára stovningardag felagsins. Bókin fæst til keyps í Kyndilsrúminum.
Jóannes Dalsgarð og Niels Nattestad til FM-finalu í 2013. Gamlir í garði í Kyndli!
Kunning
Stuðlar
Fylgið okkum
Kyndil
Kyndil varð stovnað 10. mars í 1956.
Felagið hevur vunnið 30 meistaraheitir í bestu mansdeildini og seks í bestu kvinnudeildini. Í 2014 vunnu kvinnurnar greipuna og menninir steypakappingina.
Í yngru deildunum hevur felagið vunnið hópin av FM-heitum og steypafinalum. Tilsamans hevur Kyndil vunnið 41 steyp bara síðan 2010. Tað er met.
Felagið leggur hvørt ár dent á at hava dugnaligar venjarar, ið læra spælararnar at spæla góðan hondbólt.
Vilt tú royna teg, so kom í Kyndil! Her ganga vinnaraandi, lærdómur og samanhald hond í hond!


text:
Lars Løkke Rasmussen, danskur forsætisráðharri, og kona hansara Sólrun, eru komin í óhepna støðu í donsku pressuni eftir at Ekstra Bladet í gjár skrivaði á framsíðuni, at Sólrun er koyrd úr starvi sum lærari á N. Zahles Gymnasium í Keypmannahavn, har hon undirvísir børnunum, sum ganga á kongaligu ballettini.
Søgan í Ekstra Bladet var ikki so nógv um sjálva uppsøgnina, men meira tað, at Sólrun hevði valt at hava mann sín, landsins forsætisráðharra, við sær sum hjásita til samrøðuna við rektaran á skúlanum, har hon skal hava fingið at vita, at hon ikki longur er í starvi.
Sigast skal beinanvegin, at tað ikki er váttað, at Sólrun er koyrd úr starvi. Men Ekstra Bladet sigur seg hava søguna frá fleiri vitandi keldum, sum tó vilja vera ónevndar. Rektarin á N. Zahles Gymnasium, Anne Birgitte Klange, hevur ikki ynskt at viðmerkja málið fyri blaðnum, tí talan er um eitt starvsfólkamál, ið ikki kemur almenninginum við.
Heldur ikki forsætisráðharrin hevur viljað gjørt viðmerkingar til Ekstra Bladet.
Ekstra Bladet vísir á tað heilt óvanliga í, at Sólrun ikki hevði eitt umboð fyri fakfelag sítt við á fundin við rektaran, men ístaðin valdi at koma við landsins leiðara, sum sostatt kundi leggja eitt órímiligt trýst á rektaran, sum tó – sambært Ekstra Bladet – ikki lat seg styggja av at hon sat framman fyri landsins ovasta leiðara, men valdi at geva forsætisráðharrafrúnni sekkin. Orsøkin skal vera samstarvstrupulleikar.
Kjak á Twitter
Málið tók eina heldur óvanliga vend í gjárkvøldið og í nátt, tá Lars Løkke Rasmussen fór út í eitt kjak á Twitter um innihaldið í greinini í Ekstra Bladet.
Tann, sum lokkaði Løkke í felluna var sjónvarpsverturin Signe Molde, sum leinkjaði greinina á Ekstra Bladet við hesum tekstinum: ”... Og prisen for de største nosser går til den kvindelige rektor på Zahles skole...”
Ein partur av Twitter kjakinum sæst á hesi greinini hjá Ekstra Bladet
Lars Løkke valdi at svara aftur: ”Så du tror også blindt på alt Poul Madsen skriver?” Poul Madsen er blaðstjórin á Ekstra Bladet, og her rør forsætisráðharrin framundir, at talan er um følsk tíðindi – fake news.
Fleiri onnur blanda seg, og royna at fáa Lars Løkke at greiða nærri frá, hvat er hent, men hann kveistrar øllum burtur. ”Hvilket møde? Er min kone blevet fyret?” skrivar hann.
Í einum svari á Twitter til Poul Madsen, har hann leinkjar forsíðugrein sína, skrivar Lars Løkke Rasmussen: ”Anede ikke, at min kone er blevet fyret...”
Poul Madsen, blaðstjóri, heldur í dag fast um rættleikan í tíðindunum. Við BT sigur hann í dag:
- Løkke skuldi verið farin til songar, heldur enn at rópa upp um ’fake news’ á náttartíð. Um okkurt er skeivt í greinini, so rætta vit tað sjálvandi. Men tað er fakta, at hann var við á fundinum, tá kona hansara varð søgd úr starvi, sigur Poul Madsen.


text:
Jens Hákun Leo
12.05.2017 - 19:03
Tíðindi > Samfelag & Politikkur > Annað
Nú Galaxy hevur siglt ímillum Tvøroyri og Tórshavn síðan tann 22. apríl, eru tey helst fleiri, sum eru samd um, at tað hevur hilnast heldur misjavnt við siglingini hjá griksku ferjuni.
Galaxy hevur hesar undanfarnu dagarnar avlýst fleiri túrar og mátti tann eina túrin mikudagin í hesari vikuni venda við aftur inn á Tvøroyri vegna ringt veður.
Harumframt eru tey helst ikki so fá, ið ilskast inná, at Galaxy nýtir so langa tíð, sum hon ger, at leggja at - á leið ein hálvan tíma ella so.
Hetta er ikki fyrstu ferð, at Smyril er farin í dokk, og at eitt annað skip hevur røkt Suðuroyarsiglingina, meðan Smyril hevur verið burtur.
Og meðan Galaxy helst man teljast ímillum tær verstu avloysaraupplivingarnar hjá suðuroyingum í nýggjari tíðum, man tann seinasta avloysaraupplivingin hjá suðuroyingum – Norrøna í januar 2014 – harafturímóti helst teljast ímillum tær bestu, teir hava havt í nýggjari tíðum.
Avloysaraskip hjá Smyrli V og IV hesi seinastu 20 árini:
- Galaxy 2017
- Norrøna 2014
- Norrøna 2013
- Regina Baltica 2010
- St. Ola 2007
- St. Ola 2003
- Scania 2002
- Scania 2001
- Claymore 2000
- Gamla Norrøna 1998
Kelda: faergelejet.dk


text:
Tøkk - Páll Østerø
frí. 3. aug. - mik. 29. aug.
Hjartaliga takka vit tykkum øllum fyri sýnda samkenslu og hjálpsemi, tá okkara høgt elskaði trúlovaði, sonur, bróður, mammubeiggi, pápabeiggi, versonur og svágur so brádliga bleiv kallaður heim til Harran.
Páll Østerø
10.05.89 – 12.07.18
Tøkk til øll tykkum sum tóku lut í bjargingini.
Tøkk til Marjun prest, Hanus prest og Helenu Klein fyri kreppuhjálp.
Tøkk til familju, vinir og kenningar fyri umsorgan, troyst og hjálpsemi.
Tøkk fyri troystarrík orð í kapellinum, í høllini og á grøvini.
Tøkk fyri blómur, kransar og heilsanir.
Tøkk fyri allar bønir, kærleika, nærveru og umsorgan.
Tøkk til Eiðis kommunu, og Eiðis fólk fyri hjálp bæði í høllini, í Mizpa og til ervið í Hólmahúsinum.
Tøkk til berarar og gravarar.
Tøkk fyri orgulspæl ávíkavist í kapellinum og høllini.
Tøkk fyri vakrar tónar, meðan fólkið gekk inn í høllina.
Tøkk fyri minnisgávu til hansara ófødda barn.
Tøkk fyri minnisgávu til hansara trúlovaðu.
Tøkk til tykkum mongu, sum fylgdu Páll til hansara seinasta hvíldarstað.
Familjunar vegna
Barbara, Maud, Bárður, Eirikur, Anna, Asta og Amanda við familju.
Ongantíð gloymdur í hjartanum goymdur <3


text:
Kaj Joensen
30.12.2013 - 12:19
Tíðindi > Uttanlands > Vanlukkur
Í morgun hevur enn ein bumbuatsókn verið í russiska býnum Volgograd. Í minsta lagið 10 fólk í einum sporvogni eru deyð, skrivar Jyllands-Posten.
Mynduleikarnir halda, at talan er um ein sjálvmorðsbumbumann sum stendur aftanfyri atsóknina.
-Eini 10 fólk eru deyð, og onnur 10 eru løstaði ísamband eina spreinging í einum sporvogni í morgun, sigur ein kelda í russiska innanríkisráðnum við tíðindastovuna Interfax.
Í gjár mistu í minsta lagið 17 persónar lívið í eini yvirgangsatsókn á jarnbreytarstøðini í Volgograd.
Volgograd, ið er ein ídnaðarbýur við umleið einari millión íbúgvum, liggur umleið 700 kilometrar norðanfyri Sotsji, har Russland skal vera vertur fyri olympisku vetrarleikunum 7.-23. februar 2014. Býirnir eru í sama øki í Russlandi, har nógvur ófriður hevur verið í nógv ár. Sotsji liggur við fótin av Kakasusfjøllunum, ikki langt frá ófriðarligu økjunum Dagestan, Ingusjetia og Tjetjenia.
Í samband við vetrarleikirnar óttast russiskir myndugleikar at víðgongdir bólkar fara at fremja yvirgang bæði áðrenn og undir olympisku leikunum.


text:
Forritið, ið ger heimasíður taluvirknar, tvs. at allur tekstur verður gjørdur um til talu, so øll kunnu "lesa" síðuna. Á henda hátt fáa øll lisið kunning og tíðindi, og eigarar av heimasíðunum kunnu vera tryggir um, at teirra boðskapur røkkur øllum.
Nýggj útgáva av ReadSpeaker:
webReader við
sí eina demo her
Send eina umsókn við at klikkja her, ella ring 515091.
Bert nakrar fáar linjur til allar síðurnar á hesi heimasíðu, sí her
Enterprise høvuðsforritið, ið taluvirkar allan tekstin á sjálva heimasíðuna - ongin dagføring av upplestri - dagførdur tekstur verður sjálvvirkandi gjørdur um til talu.
Upplesturin kann eisini stillast til at vísa upplisna tekstin við størri stavum:
doc-Reader, eykaforrit, ið kann lesa øll skjøl, ið møguliga eru á heimasíðuni. Hesi fílusløg kunnu lesast upp: PDF, DOC, DOCX, XLS, XLSX, RTF, ODT og EPUB. Sí dømi her.
form-Reader, eykaforrit, ið ger tað møguligt at lesa tekstin upp í innskrivingar feltum í online formularum, tvs. tá brúkari fer inn á feltið, verður sagt, hvat skrivast skal. Tá farið verður til næsta felt, verður fyrra feltið upplisið, og hareftir greitt frá, hvat skal skrivast í næsta felt.
Ongin heimasíða er fullgjørd uttan taluvirkni!
Video demo:


text:
Orð og lag: Napoleon Mortensen
Viðmerking: Yrktur og lagsettur til eina kvøldsetu hjá Vágs Sjónleikarfelag í 1960.
1. Vágsbygd, mín heimbygd,
so prúð her liggur tú!
Gjógvaráfjallið, stint her stendur tú.
Stóráir renna her,
fjørðurin vakur er
Vágseiðið okkum heiður ber.
Niðurlag: Vágsbygd, mín heimbygd,
teg elski nú eg,
her vil eg hava mítt ból,
til flagið til seinast
teir leggja á meg
og slóknað er lívgandi sól.
2. Her búgva garpar, sum sigla út á hav,
koma heim við fongi, tá sólin fer í kav.
Ofta var leiðin sein,
hava verið uttan stein,
koma í øllum góðum heim.
3. Her búgva kvinnur, ið vakrar eru at sjá,
taka mangt takið, tá arbeiðið er at fá.
Er tó altíð glað í sinn,
tá ið hon aftur kemur inn.
Kann henda við hvørt eitt sindur svinn.
4. Lít rundan um teg ein vakran summardag,
tá sólin hon skínur á fjall og skúlalag.
Vatnið so púra stilt,
Rávan er heilt forgylt,
sólin hevur Hvannadalin fylt.
5. Far vestur á Eiðið ein harðan vetrardag,
tá stormurin ýlur eitt trølsligt tónalag.
Íðan er brot í brot, brimið sum byrsuskot.
Fer gjøgnum váta knarvakot.
6. Gakk tær eitt stilt kvøld út um bygdarmark,
lít so á el-ljósið, sum skínur har so bjart;
vøkur ein sjón tað er,
vakrast í hesu verð,
prýðilig bygdin øll nú er.
7. Legg teg at sova og droym teg burt í verð,
vakrast av øllum heimbygd mín tó er.
Vakrast er fyri meg,
Vágsbygd, eg elski teg,
annað má fara burt sín veg.


text:
20. Sep 2017
Foreldrafundur fyri foreldur í Lítlaskógi verður mikudagin 4. Oktober kl. 19.00- 21.00.Vit í Lítlaskógi hava, tað seinasta árið, verið í einari tilgongd, hvar fokus meir og minni hevur verið á rørslur, Lítliskógur (Berin, Lundin og gongin) hava fingið "makeover" og børnini...
14. Jun 2017
Í dag vóru børnini í Álvalund barnagarði, Eikilund innaru og Eva ein felagstúr í Viðarlundini :)Tað var sera hugnaligt. Børnini hugnaðu sær við at klatra, renna og heinta summardáar :D ...
08. Jun 2017
Tað er so stuttligt at blása og at fanga sápubløðrur :D ...
08. Jun 2017
Børnini hugna sær við at vaska mánabilar :) Tað er altíð líka stuttligt at spæla við vatn :) ...
01. Jun 2017
Í viku 29, 30 og 31 er Lítliskógur. Seinasti dagur vit hava opið er 14 juli og opið er aftur 7 aug.Á talvunum uttanfyri hvørja stovu krossa tit av, nær barn tykkara fer í feriu :) ...
01. Jun 2017
Herfyri var 6 ára stovan á legu í Nólsoy. Her kunnu tit síggja nógvar fittar myndir frá túrinum :D ...
17. Mai 2017
Fyri stuttum fingu vit ein uttandura krana. Vøggustovu børnini stór hygga sær við øllum hylunum og vatnunum :D ...


text:
Rasmus Christoffer Effersøe
Rasmus Christoffer Effersøe (føddur í Trongisvági 30. mai 1857, deyður 23. mars 1916 í Tórshavn) var agronomur, politikari, yrkjari, og var við til at seta Jólafundin í 1888. Blaðstjóri á Føringatíðindum, Dúgvuni og Dimmalætting. Hann las búnaðarfrøði í bæði Danmark og Svøríki og starvaðist sum landbúnaðarráðgevi. Hann var ein av teimum níggju monnunum, ið kallaðu inn til Jólafundin í 1888, fundin, ið setti gongd á tjóðskaparrørsluna. Saman við Jóannesi Paturssyni verður hann roknaður sum drívmegin í hesum arbeiðnum. Hann var við til at stovna Føringafelag í januar 1889 og var fyrsti blaðstjóri á Føringatíðindum (1890-1906), ið var fyrsta blaðið skrivað á føroyskum og málgagn hjá tjóðskaparrørsluni. Frá 1897 til 1901 sat hann í Føroya Løgtingi. Hann var eisini blaðstjóri á Dúgvuni (1894-1928), ið var málgagn hjá fráhaldsrørsluni og skrivað á donskum máli. Eisini var hann eitt skifti blaðstjóri á Dimmalætting. Umframt blaðskriving skrivaði hann eisini sjónleikir (og leikti sjálvur) og yrkingar.
Á Ólavsøku í 1933 var standmyndin av Rasmusi Christofferi Effersøe avdúkað á vøllinum uttan fyri tinghúsið.


text:
Orð: Petur William Háberg
Lag: Petur Háberg Jacobsen
Ein roykur av grann og av køkum
Av gás sum er farin inná
Hann dregur so klárt fram í huga
Barndómsins friðsælu tíð
Tá lagt var í ovnin í stovu
Og kavafonn foldina fjól
Og kerta var tendrað í glugga
Tá var tað, tá var tað jól
Tá børnini settust við borði
Og faðir við borðsendan sat
Og altíð hann áðrenn vit ótu
Skaparan tøkk fáa lat
Og hon sum var sálin í øllum
Sum arbeiddi stríddist og sleyt
Hon skapti í heiminum sólskin
Tagdi um mangt mangan neyt
Takk takk gamla heim fyri minnið
So rík og so dýr fyri meg
Burt fúna slátur og borgir
Metast tey saman við teg
Og vildi eg lønt tykkum aftur
Var ivaleyst tykkara bøn
Ber tú hendan kærleik til onnur
Tað okkum er ivaleys løn
Tá var tað – tá var tað jólGoym tekstin


text:
Hjartatúrur við Westward Ho 1. september 2018
Slupptúrur fyri vaksnar limir í Hjartafelagnum saman við familjum við hjartabørnum.
Sigldu út í Nólsoyarfjørð í fínum veðri, fiskaðu, prátaðu og nutu løtuna.
Deiligur dagur og deiligur túrur.
Myndir: Gilli Brend í Hoyvík og Eyðna Joensen
Gongutúrur við Leitisvatn í Vágum 9. juni 2018
Gott veður, gott ferðalag, frísk luft og vøkur náttúra - so verður tað ikki nógv betri :-)
Vit byrjaðu við einum kaffimunni og vaflum í fjósinum hjá Hans Jørgensen. Síðan varð farið til gongu við Thomas Hans Gaardlykke sum ferðaleiðara.
Eftir túrin fingu vit nátturða frá Asian Food í kirkjukjallaranum í Miðvági.
Vit takka fyri, at tit komu við í góðum lagi.
Myndir: Kasper Kyhl og Eyðna Joensen


text:
Lættari hjá donskum skipum at útvega sær heilivág
Higartil hava donsk reiðarí noyðst at flyta heilivág úr Danmark til skip síni, ið sigla uttanlands undir donskum flaggi. Nýggju reglurnar lætta um hjá framleiðarum av flotaútgerð og flotatænastufyritøkum at innflyta heilivág, sum m.a. bjargingarbátar skulu vera útgjørdir við.”Stjórnin ger tað nú lættari at reka sjóferðslu undir donskum flaggi, men eisini lættari hjá stórum parti av útgerðarvinnuni, sum innflytir heilivág. Eg eri fegin um, at vit harvið beina burtur forðingar fyri vinnulívið bæði á landi og sjógvi. Hetta er eisini í tráð við tilmælini hjá Vakstrartoyminum fyri Bláa Danmark,” sigur Brian Mikkelsen vinnumálaráðharri sambært danska Sjóvinnuráðnum.
Hetta merkir tó ikki, at reiðararnir hava frítt val á øllum hillum. Heilivágurin skal keypast inn eftir einum lista, sum Sjóvinnuráðið fer at geva út við heilivági og góðkendum alternativum, sum reiðaríini og skipini kunnu brúka.
”Við nýggju reglunum tryggja vit góðsku av heilivági umborð á donskum skipum og bjargingarbátum samtíðis við, at vit lætta um mannagongdir og styrkja kappingarførið hjá donskum fyritøkum á alheims maritima marknaðinum. Eg eri fegin um, at vit tryggja, at heilsulógin í hesum føri ikki leggur fót fyri donskum útflutningi og vøkstri,” sigur Ellen Trane Nørby, heilsumálaráðharri.
Kelda: Søfartsstyrelsen/maritimedanmark.dk


text:
Hóskvøldið 27. september verður fyrsta kafékvøldið fyri fosturforeldur hesa vetrarhálvuna. Sum vant hittast vit í hølunum hjá Kommunufelagnum í R.C.Effersøesgøtu 30. Hetta kvøldið fer Beinta Atladóttir at leggja fram serritgerðina í sálarfrøði, sum hon hevur skrivað saman við Paulinu við Skipá, um fosturmammur í Føroyum.
Serritgerðin varpar serliga ljós á nakrar av teimum fosturmammum, sum hava børn til fosturs við serliga stórum sálarligum avbjóðingum. Høvuðsendamálið við ritgerðini var at finna útav, hvussu hesar uppliva sín leiklut sum fosturmammur.
Áhugaverda evnið varð eisini kannað við tí fyri eyga at finna útav, um Føroyar áttu at innført somu skipan, sum ta í londunum rundan um okkum, har børn við serliga stórum avbjóðingum verða sett til fosturs hjá fosturfamiljum við førleikum, sum svara til eina slíka uppgávu.
Sum vant verður byrjað kl. 19.00 og tiltakið endar kl. 21.00.


text:
Søgu
Kunoyar Kommuna.
Havnin gjørdist fyrsta kommunan í Føroyum við danskri rikisdagslóg frá 1866. Restin av landinum varð skipað í 7 kommunur í 1873. Kommunalu eindirnar komu at samsvarað við tey 7 prestagjøldini, landið hevur verið býtt upp í síðani trúbótina, og Norðoyggjar vóru soleiðis skipaðar sum ein eind, kommuna og prestagjald. Harumframt var gamla sóknarskipanin, har Norðoyggjar vóru skipaðar í 7 sóknir, eisini galdandi. Í Norðoya Kommunu kundu vera ikki færri enn 5- og ikki fleir enn 9 limir. Teir skuldu veljast soleiðis, at í minnsta lagi ein var úr hvørjari sókn, og teir írestandi tveir veljast í felag av øllum borgarunum í kommununi.
Í 1907 søkti Vágs sókn (Klaksvík) um at sleppa burturúr Norðoya Kommunu. Eingin beinleiðis grundgeving var fyri hesum, men hildið verður, at menningin í Klaksvík síðani fríhandilin 1856 setti størri krøv til útbygging, men eisini skattligar, vinnuligar og umsitingarligar grundir hava verið fyri sundurskiljing. Men tað var ikki bara Vágs sókn, ið vildi gerast leys av Norðoya Kommunu. Umsókn var eisini komin til løgtingið frá einum meiriluta av veljarunum í Kunoy, Mikladal og Húsa sókn um, at hesar vildi verða skildar sundur frá felags kommununi og skipast sum ein sjálvstøðug kommunal eind. Sostatt varð Norðoya Kommuna skild sundur í tríggjar kommunur í 1907: 1. Vágs sóknar kommuna, 2. Viðareiðis, Fugloyar og Svínoyar sóknar kommuna og 3. Kunoy, Mikladal og Húsa sóknar kommuna. Seinri fóru hesar so sundur í sjálvstøðugar eindir, og síðani 1930 hava bygdirnar á Kunoynni - Kunoy og Haraldssund - verið saman í einari kommunu. Kommunustýrislógin varð við ávisum broytingum galdandi til 1972, tá nýggj kommunulóg varð sett í gildi.
Kunoyggin er ein av teimum seks oyggjunum vit nevna undir felagsheitið Norðuroyggjar. Navnafrøðiliga er hon nær skild við grannaoynna Kalsoy. Báðar bera navnið eftir tveimum drangum, ið hava staðið við norðurendan á oyggjunum. Kalsoy eftir Kallinum (Kallurin), sum hvarv í havið eftir ein høgættaródn 28. februar 1920, og Kunoy eftir Konuni (Konan), ein 66 m høgur drangur, ið stendur undir Kunoyarnakki.
Tríggjar bygdir hava tað vit vita verið á Kunoynni: Kunoy, Haraldssund og Skarð.
Kunoyggin er hægsta oyggj í Føroyum. Seks av teimum níggju hægstu fjøllinum í landinum finnst á Kunoynni, øll omanfyri 800 m høg.
Kunoy:
Kunoyggin er 64½ mørk, 32½ mørk hoyra til bygdina Kunoy, og er hetta øll vestursíðan. Hinar 32 merkurnar á eystursíðuni eru býttar ímillum Haraldssund, 16 merkur og Skarð, 16 merkur.
Bygdin og býlingarnir.
Bygdin Kunoy liggur á vestursíðan á Kunoynni. Hóast oyggin er 14 km long, er bara tann eini møguleikin fyri føstum búplássi á vestursíðuni, og har liggur bygdin á flatanum undir Skarðdali og Lítladali. Omanfyri dalarnir eru Lítlafjalli og Kúvingafjalli fyri norðan og Urðafjalli fyri sunnan. Ongar fornfrøðiligar kanningar eru gjørdar í Kunoy, ið kunna siga nakað um aldur á bygdini, men haldast má, at hon er bygd í landnámstíðini.
Tríggjar rættuliga stórar áir renna oman gjøgnum bygdina, Garðá, Myllá og Skarðdalsá, og tríggir býlingar hava verið frá fyrndini í bygdini, og liggja teir við hvør sín á. Suðuri í Bø, Heimi í Húsi og Norðuri í Húsi. Í 1737 eru tveir býlingar, Heimi í Húsi og Suðuri í Bø. Gamalt er, at Norð í Húsi skal vera triði býlingurin í Kunoy. Har skal fólk hava búð í gomlum døgum, men um ár 1700 doyr býlingurin út. Í 1825 búgva aftur fólk Norð í Húsi. Fólkateljingin í Føroyum í 1801 vísur, at bygdini Kunoy búgva 13 familjur, sum telja tilsamans 64 fólk.
Í 1930´unum varð farið undir at gera ein uppdyrkingarveg í Kunoy. Hann gongur sunnan av Bø, níðan frá Garðá, framundir víðarlundini, har ein rættuliga stór brúgv bleiv gjørd um Myllá, og so norðureftir omanfyri bygdina, og oman aftur gongur hann í hin gamla vegin Norðuri í Húsi. Tað tók nakrar vetrar at gera vegin, og er hann um 1½ km til longdar.
Síðani vegasamband kom til bygdina er stór útstykking gjørd í bygdini. Hendan útstykkingin liggur sunnanfyri Garðánna, og omanfyri býlingin Suðuri á Bø, og er fleiri nýggj hús bygd har, eins og grundstykkir eru tøk til framtíðar sethúsabygging.
Lendingin.
Sambandið hjá kunoyingum við umheimin gekk fyri tað mesta um lendingina undir húsinum Heima í Húsi, niðri við Holma. Har vóru í gomlu døgum tveir hólmar, og gjógvin, har sum uppskipað var, hólmarnir vóru uttanfyri gjónna. Stórhólmur úttast og Lítlihólmur innanfyri. Sunnanfyri Lítlaholm var Sporið, har batadrátturin var. Fleiri lendingarpláss eru annars á kunynni, ið bygdafólkið nýtti, t.f. tætt sunnanfyri ta vanligu lendingina var lendingin Suðuri á Rætt, ið ofta varð nýtt í brimi. Kunoyingar høvdu sum hinar bygdirnar á oynni eisini landingspláss á Fiskimøl sunnanfyri Haraldssund. Á Møl, suðuri í nesinum, tætt við markið millum Kunoy og Haraldssund sæst farvegur eftir neystatoft, ið kunoyingar hava havt í gomlum døgum. Lendingin í Kunoy er fleiri ferðir útbygd, brimgarður gjørdar g nógv stoypt fyri at betra um samferðslumøguleikarnar. Í 1978 bleiv vegur gjørdur oman til lendingina.
Nýggja tíðin avloysti øll hesi pláss, ið frá fyrndini høvdu tænt kunoyingum. Í 1980 bleiv byrjað uppá veg, tunnil og byrging. Og størsta og mest kollveltandi broytingin í samferðsluni á Kunoynni var, ta landfast bleiv um Haraldssund í 1986, og hin 3.031 m langi Kunoyartunnilin og landsvegurin til Myllánna í Kunoyar bygd í 1988 alment bleiv tikin í nýtslu.
Kirkjan.
Á Kunoynni við sínum trímum bygdum er bert ein kirkja og ein kirkjustaður ávístur, og tað er í bygdini Kunoy. Fyrstu ferð kirkjan í Kunoy er nevnd, er í søgnuni um flokksmennirnar, har sagt verður, at kunoyingar flýddu inn í kirkjuna og nýttu hana sum griðstað. Síðani eru fleiri kirkjur nevndar í skjølum. Núverandi kirkja er bygd í 1867, hin fyrra var so lítil og niðurslitin, at ikki var mett ráðiligt at umvæli hana, men heldur taka hana niður og byggja eina nýggja, sum stóð liðug í 1867. Kunoyar Kirkja hevur síðani fingið fleiri ábøtur og umvælingar; el bleiv innlagt í 1952 og miðstøðuhiti í 1969. Kirkjan og kirkjugarðurin vóru í 1992 friðað sum fornminni. Í byrjanini av 2000-árunum bleiv nýggur kirkjugarður tikin í nýtslu norðanfyri kirkjuna.
Salurin:
Í 1938 bygdi brøðrasamkoman ein sal at halda møtir í. Húsini eru á stødd sum stór sethús, uml. 10 x 12 alin (6,3 m x 7,5 m). Heimildarmaður sigur, at salurin bleiv nógv nýttur í tíðini eftir hann bleiv bygdur, men síðani fast samband kom til bygdina, hevur nýtslan verið litil.
Skúlin.
Skúlin í Kunoy varð bygdur í 1886. Í samband við fyrstu royndini at skipa regluliga skúlagongd í Føroyum í 1737, skrivar presturin á Viðareiði álit um skúlan í norðuroyggjum. Um Kunoynna skrivar hann, at skúlin í oynni má verða í kunoyarbygd, Heima í Húsi. Har er stykkið avlagt í beitinum norðanfyri krikjugarðurin, eisini kallað Nýggigarður, og er stykkið stórt og vítt. Um bygdina skrivar presturin víðari, at har eru tveir býlingar, og eru tað 10 børn í skúlaaldri ið javnan kunna søkja skúlan, tó kunna tey onkuntíð verða forðaði av tí stóru ánni, sum rennur ígjøgnum bygdina. Annars eru eisini nøkur børn undir skúlaaldri.
Hendan skúlaroyndin í 1737 bleiv tó ikki til nakað, men í Kunoy eins og aðrastaðni í Norðoyggjumvar heimaundirvísing framhaldandi einasta álitið. Tað bleiv hildin skúli í ymiskum roykstovum í bygdini, og vóru lærararnir fyri tað mesta sjálvlærdir, ella høvdu fingið eitt sindur av lærdóm í Tórshavn.
Fyrstu lærarin í Kunoy við læraraprógvi bleiv settur í 1874, og síðani hava skiftandi lærara røkt starvið. Síðani fast samband kom til bygdina hava ymiskir lærara røkt starvið í bygdini, umframt at samstarv hevur verið við skúlan í Haraldssundi.
Viðarlundin.
Viðarlundin er gróðursett í 1905 og vaksin nakrar ferðir síðani tá. Hon hevur trivist væl, tó hon, eins og aðrar viðarlundir í Føroym bleiv nakað viðtikin av ódnarstormunum, ið herjaðu seinast í 1980´unum. Mitt í viðarlundini er stórur steinur, Eggjarsteinur, ið ungfólk hava til stuttleika at klúgva uppá.
El-orka.
Í 1951 fingu kunoyingar sær vatnverk til el-framleiåslu. Turbina varð fingin av vatnverkinum á Strond. Byrging bleiv gjær uppi í Skarðdali, og vatnleiðing lagt oman ígjøgnum dalin til verkið. Turbinan var tó ikki størri enn so, at hon megnaði ikki at fylgja við øktu el-nýtsluni í fimmtiárunum, so í 1962 bleiv motorur uppsettur. Húsini gjørdi Heini O. Heinesen, byggimeistari. Tann sunnari parturin var til motorin, og norðari parturin var felags frystihús til bygdafólkið.
Bagdafelagið "Vesturskin".
Eftir at bygdin Kunoy for uppi SEV, hevur húsið verið nýtt til m.a. bygdarhús. Í 1992 varð bygdafelagið "Vesturskin" stovnað, sum rekur bygdastovuna. Húsið verður mest nýtt til smærri mentunarlig tiltøk, eins og føroyaskan dans og veitslur. Kunoy er nýggjársbygd, so nyggjársdansur hevur ofta verið hildin í bygdarhúsinum.
Fótbóltsvøllur varð útlagdur í 1920´unum. Tá varð eisini "Kunoyar Ítrottarfelag" stovnað, sum hevur verið virkið til tíðir.
Bátsvanlukkan 1913.
Eins og aðrar bygdir í Føroyum hevur bygdin Kunoy mist fól á sjónum. Vanlukkudagin, Tollkasmessudag í 1913, tá Skarðsbáturin og Norðdepilsbáturin gingu burtur, gekk eisini ein Kunoyarbátur, nevndur Samløgan, burtur. Norðoyggjar høvdu mist 19 mans hendan dag.
Kunoyingar høvdu ikki ætla til útróðrar hendan dagin. Men sum aðrastaðni hevði verið uppløga leingi og nú vildi menn hava nøkur oyru at keypa fyri til jóla, umframt okkurt fekst undir tonnina. Og veðrið var av tí allarfagrasta. Eingin vindur rørdist og havið var deyðakyrt; tað hvítti ikki við strond.
Tollaksmessumorgun vóru fimm bátar úr bygdini á útróðrum og ein eftir gággum. Tríggir av teimum settu í Fjørðinum (Kalsoyarfirði), meðan tveir fóru norðureftir.
Formaðurin á hini báturin greiðir frá, at tá teir vóru komnir norður fyri Nakkin, sóu teir bátin Samløgan leggja út frá landi, meðan teir løgdu seg í Øldubármin at kroka fyri einum æli. Tá ið ælið var av, løgdu teir út á Flógvan (millum Nakkin og Viðoynna) og settu átta stykkir av línu, og fóru alt fyri eitt at aftur á kíkin at draga. Tað var í lýsingini teir vóru lidnir at seta, at hann brenda á.
"Tað kom sum úr byrsumúla. Skamt frá okkum lá Haraldssundsbáturin. Har breyt ein stór alda, hon kom beint á bátin hjá teimum og fyltu hann, men okkum rakti hom ikki. Teir oystu av allari megi, skoru á stokkinum og fóru frá kíkinum.
Tá ið vit høvdu drigið 2 stykkir, komu haraldssundsmenn rógvandi framvið, og fóru inn um. Vit hildu í kíkin og drógu. Vit høvdu eina línu eftir, tá ið Skarðsbáturin kom fram við, og fór inn um. Tá var glaðustrok. Vit drogu tað, sum eftir var, umframt vit tóku kíkin, haraldssundsmenn vóru rýmdir frá, og fóru síðani at rógva inneftir. Líkindi vóru ikki at seta segl. Tað ráddi um at koma norður og eystur um Kunoynna. Síðani var tikið undan, men at sigla var ikki hugsingur um. Aldurnar vóru størri enn so, tær vóru sum fjøll. Vit mátti halda uppi alla tíðina og lata ganga eftir reyv inn eftir."
Hesir kunoyingar fóru síðani suður ígjøgnum Haraldssund um nesið, og komu í øllum góðum til bygdina. Tá teir komu til Kunoyar, var nógv fólk samkomið á støðni, og tað bleiv spurt eftir "Samløguni". Men tað vóru eingin góð tíðindi, teir komu við. Teir hildu, at tann bátur, ið ikki var afturkomin, kom ikki.
"Samløgan" bleiv funnin dagin eftir. Hon fleyt út fyri støðni og var brotin um tvøran.
Haraldssund:
Á eystursíðuni á Kunoynni eru tvær bygdir, Haraldssund og Skarð. Eystursíðan er 32 merkur, býttar upp á báðar bygdirnar, 16 merkur hvør. Av teimum 16 mørkunum í Haraldssundi eru 9 merkur kongsjørd og 7 merkur ognarjørd. Hóast eingin formfrøðililiur grevstur er gjørdur á Kunoynni, kann roknast við at búseting á Kunoynni er frá landnámstíð. Í haganum er fleiri toftir, ið kunna bend á eitt øðrvísi búsetingarmynstur í fyrndini, enn tað vit kenna í dag. Suduri í Nesinum - tøtt við merkið millum Kunoy og Haraldssund - er Akurstangi, og har sæst teigalendi, ið kundi bent ákorndyrking. Ein fjórðing snna fyri Haraldssund síggjast fleiri toftir tætt niðri á bakkanum. Stutt omanfyri er farvegur eftir einari avlangari toft við bogaðum langveggjum. Tveir fjórðingar norðan fyri Haraldssund, í Búðadali tætt við Búðadalsánna, sum er mark millum Haraldssund og Skarð, sæst eisni farvegur eftir toftum og búseting. Í søguligari tíð vita vit tó bert um bygdirnar Haraldssund og Skarð á eystursíðuni á Kunoynni.
Í Hundabrævinum frá umleið 1350 stendur, at tríggir hundar skulu vera í Kunoy, ein í "Sundi" (tað man vera Haraldssundi) og tveir "heima" (tað kann vera í bygdini Kunoy, ein í hvørjum býlingi). Her er bygdin Skarð ikki nevnd, men óivað er hon bygd um hesa tíð. Hundabrævið er ikki nakar fullfíggjaður listi yvir bygd øki í Føroyum í miðøldini.
Fyrst í 1600-talinum kemur hin kendi Rasmus Magnusson - Rasmus í Haraldssundi - á 9-marka festið í Haraldssundi. Rasmus var sonur Magnus Heinason. og hevur skarað framúr á onkran hátt, tí eftirtíðin hevur goymt hann í søgnum. Kendasta er søgnin um Rasmus í Haraldssundi og huldumenninar. Nú 400 ár eftir er Rasmusar navnið enn í Haraldssundi, men festið er arvað sundur, so at tað í 2010 eru trý kongsfesti á tríggjar merkir hvørt.
Tann gamla bygdin í Haraldssundi, í dag býligurin "Heimi við hús", var ikki stór í vidd. Trý fyrndarhús eru nevnd um ár 1800 - "har Innari", "har Uttari" og "har Suðuri" - og hava tey húsini hesi nøvn enn í dag. Umleið 1850 kom eini hús afturat. Tað var ein bondadóttir "har Uttari", ið giftist og setti búgv uttanfyri tey gomlu bøgarðarnar og kallað "uppi á Gørðum". Hesi hús avdankaðust í 1930-árunum. Húsini, ið standa "suðuri á Bakka" í Haraldssundi, vóru bygd av fólki, sum fluttu av Skarði, tey fyrstu um 1921. Seinri eru fleiri hús komin afturat, skúlin, bygdahúsið, handskavirkið o.s.v. Nyggjasta útstykkingin bleiv gjørd í sambandi við tunnilsgerðina og byrgingina, og varð hon løgd uttanfyri bøgarðarnar - "suðuri á Leiti" - har eru fleiri nýggj hús bygd. Í 2008 bleiv víðkað um útstykkingina, og nýggjur vegur gjørdur omanfyri verandi hús á Leitinum.
Haraldssund er kyrrupláss. Tætt sunnanfyri bygdina er "Fiskimøl", og her høvdu allar tríggjar bygdirnar á oynni neyst standandi. Har voru eisini tvær bátastøður, sum brúktar vóru av bátum, ið settu upp á landsynningi. Gomlu torvheiðarnir hjá haraldssundsfólki var í Búðadali á Skarði, men tað munnu vera nøkur hundrað ár síðani, teir vóru uppi. Sagt verður, at Rasmus í Haraldssundi sat á gamalsaldrinum heima við grúgvuna í Haraldssundi og vermdi seg við torveldin "uttan av Vík". Tað er sunnanfyri Leirvík - "úti á Vik" - kallað. Har skóru fólk úr teimum trímum bygdunum á Kunoynni torv. (Tað eru gott 350 ár síðani, Rasmus doyði).
Skúlin.
Í fyrstu royndini at samskipa ein almennan skúla í 1737 skrívar presturin á Viðareiði, Klæmint Jensen, at ein skúli átti at verða lagdur á Kunoynni. Men tað var heldur langt og óhøgligt hjá børnunum í Haraldssundi at søkja skúlan í Kunoy, helst um veturin, og foreldrini hevði brúk fyri teimum størru børnunum í gerandisdegnum, so rættasta loysnin hevði verið, at lærarin ferðaðist millum plássini - ein mánað í Haraldssundi og ein mánað á Skarði. Hendan fyrsta skúlaroyndin gjørdist tó av ongum. Í 1930 varð skúli bygdur í Haraldssundi, og fyrstu tíðina røkti lærarin, ið hevði fast tilhald í Kunoy, skúlan. Seinri fekk lærarin fast tilhald í Haraldssundi, stundum á skúlaloftinum og stundum hjá privatfólki. Síðani byrging kom um Haraldssund og tunnilin til Kunoyar í 1986, hava ymiskir lærara røkt skúlan uttan at búgva á staðnum. Skúlaárið 2009/2010 vóru 6 næmingar í skúlanum.
Bygdahúsið.
Bygdafelagið "Ljósið" í Haraldssundi varð stovnað í 1978 og hevur verið virkið líka síðan. Størsta átakið hjá felagnum var byggingin av bygdahúsinum, sum stóð liðugt í 1990. Húsið verður mest nýtt til veitslur, útleigan og tiltøk hjá felagnum. Húsið hevur innrættað loft, vælútbúnan køk, og kann borðreiðast fyri eini 100 fólkum í stora salinum. Haraldssund er gomul kyndilsmessubygd, og varð dansað á kyndilsmessu 2. februar. Tann táttin hevur bygdafelagið tikið upp aftur seinru árini, so nú verður dansað í bygdahúsinum á kyndilmessu.
Skarð.
Bygdin Skarð liggur niðarlaga í dalinum nevndur Skarðdalur eftir stóra skarðinum. Skarð er eins og Haraldssund 16 merkur, býtt í tveir hagapartar - 8 merkur "fyri Innan" og 8 merkur "fyri Uttan". Skarð er størsta ognarbygd í Norðoyggjum. Av teimum 16 mørkunum eru bert 1 mørk og 12 gyllin kongsjørð. Hetta hevur sett síni sermerktu eyðkenni á søguliga gongdina í bygdini, tí eingin stór kongsfesti eru. Í fólkateljingini í 1801 eru trý hús, og búgva tá tólv fólk á Skarði. Fólk hava lívbjarga sær av jørðini og sjónum, men vit vita um jarnsmiðju á Skarði. Gamli Símun, kallaður, hevði smiðju, og hann var tiltikin raskur maður, smíðaði umframt líggjar og annan útbúnað eisini naglarnar til Kunoyar kirkju.
Gamla bygdin var longri norðuri við Drekkarsánna, nú kallað norðuri á Grundum. Í 1824 leyp áin og tók ein part av tveimum húsum. Eingin fólkaskaði var, men hendinginloypti sovorðnan hvøkk á fólk, at tey fluttu bygdina longri suður, har sum grundirnar nú eru. Húsanøvnini "har Uppi", "har Niðri" og "Miðstovan" fluttu við til ta nýggju bygdina. Flest hús - 6 - vóru á Skarði fyrst í 1900-talið, afturat áðurnevndi húsini "Kongstovan", "uppi Suðuri" og "hjá Árnfara-Jógvan".
Tað hevur altíð verið trupult at tikist við útróður á Skarði. Fyri ein part tí fólkatalið ongantíð hevur verið serliga stórt, men mest tí bygdin liggur stak óhøgliga fyri til bátadrátt. Bakkin er høgur, og tungt er at draga bátarnar uppfyri. Um veturin liggur størsti partur undir í brimi. Tó hava skarðsmenn róð dagliga út, mest saman við haraldssundsmonnum. Tann stóri báturin hjá skarðsmonnum stóð í neystinum í Búðadali, inntil teir um 1900 fingu gonguspæl á Kleivini. Hinir bátarnir stóðu í neystinum uppi á bakkanum yvir Kleivini.
Í uppgerð fyri 1855 sæst, at talið á útróðrarførum monnum (menn millum 15- og 60 ár) á Sakrði er 10 og í Haraldssundi 8. Teir rógva út saman um veturin við einum 6-mannafari og einum 10-mannafari. Annars um summarið hvør sær við 4-mannaførum, tvey 4-mannafør í hvørjari bygd.
Fleiri ferðir fekk Skarðsbygd ófrættaboð av havinum. 30. mars 1835 fóru skarðsmenn til útrógvar norður á hav við 6-mannafari. Komnir inn undir land, fingu teir eina hvírlu í seglið, og báturin holvdist. Ongin av teimum 6 monnunum spurdist aftur, og eftir sótu 4 einkjur við 8 faðirleysum og ómyndugum børnum.
Í 1872 doyði stór grind, 837 hval, inni í Bø (Klaksvík) - "Stóra grind" kallað. Skarðsmenn vóru við tveimum bátum, og fór tann størri norður til Skarðs undan hinum. Komnir norður fyri lendingini rúnaði rættuliga fitt, men teir skutu kortini at. Ein leyp uppá land, men í tí sama kom ein hamarstjølur, sum hekk afturav, undir klettin og bendi skútin undir, so báturin drakk og sakk niðurfyri lendingini. 4 av monnunum fingu í aftur bátin. Ongin annar bátur var at skjóta, og bert konur og børnheima. Glaða varð yvir á Skálatoftir, og ein ung genta, Katrina Malena, rann heim til Haraldssunds at boða frá. Tiltikið skjótt skúldi hon renna teir 4 fjórðingarnar (uml. 7,5 km), sum teinurin millum Skarð og Haraldssund er mettur at vera til longdar. Haraldssundsmenn og skáltamenn komu til og fingu bjargað teimum fýra, men tveir vóru so illa komnir, at teir doyðu, áðrenn teir komu til lands. Ein hvarv beinanvegin og sást ongantíð aftur.
Seinasta og størsta bátsvanlukkan á Skarði var Tollaksmessudag 1913. Fleiri bátar vóru á útróðri hendan dagin, tá hann bráðliga brendi á av landnyrðingi við skrið og kavarókið. Triggir bátar, ein norðdepilsbátur, ein kunoyarbátur og skarðsbáturin, komu ikki aftur tann dagin.
Á Skarði vóru tey tíðliga uppi hesa náttina, 23. december 1913. Elsa Margreta Samuelsen av Skarði hevur greitt frá, at Jákup Petur Petersen legði til at fara til útróðrar henda morgunin. Veðrið var av tí fagrasta, tað speglaðist á hvørjum tanga og sjógvurin var sum ein sveiti. Maður hennara, Poul Jacob Poulsen, var ikki, sum hann plagdi, henda morgunin. Hann hevði áður verið tveir ringar tollaksmessudagar á útróðri. Møguliga var tað tí, at slíkur ekki var á honum, men hann kom inn á kamarið og segði farvæl sum vant, áðrenn hann fór. Skarðsbáturin fór til fiskiskap um fýra-tíðina. Tað var fínasta veður við vestligum loti. Báturin, skarðsmenn fóru við, hevur helst verið 6-mannafarið "Sildin". Karl Klettskarð sigur frá, at teir fóru við einum 6-mannafari, og vóru 7 mans við. Tað er mest sannlíkt, tí teir høvdu neyvan farið undirmannaðir við 8-mannafarinum. Annars høvdu skarðsmenn brynjað seg út til útróður við motorbáti. Teir høvdu keypt ein 31 føtur langan deksbát við motori, skrásettur í Norðoyggjum 24. september 1913 sum "Fortuna", KG 348. Um teir høvdu verið nakran túr við "Fortunu" er óvist, men søgan sigur, at hesin dagurin - 23. december 1913 - skuldi vera teirra seinasti útróðrardagur við árabáti.
Haraldssundsmenn vóru eisini á útróðri hendan morgunin. Teir greiða frá: "Vit fóru úr Haraldssundi kl. 5 um morgunini; tá var stilli og gott veður. Tá vit komu nakað norður í Sundið, var hann landnyrðingur, men veðrið var enn gott. Vit róðu eitt sindur út um landoddarnar, beint út frá Haraldssundi. Her møttu vit skarðsbátinum og tosaðu við teir. Klokkan var nú millum 7 og 8, og tey løgdu at borði. Prátið fall inn á veðrið, og tað seinasta, vit hoyrdu skarðsmenn siga, var, at hann mundi fara at øtlað veðrið". Báðir bátarnir fóru at seta línuna, haraldssundsbáturin inneftir og skarðsbáturin úteftir. Tá haraldssundsmenn høvdu sett 16 stykki av linuni, sá veðrið hóttandi út, og tá teir høvdu sett 8 stykki afturat, var longu so ringt í sjónum, at teir hildu tað fyri rættast ikki at seta meira línu. Teir byrjaðu beinanvegin at draga, og illveðrið versnaði so skjótt til storm og aldu av landnyrðingi, at teir stúrdu fyri at sleppa til lands aftur. Teir sóu ongantíð skarðsbátin aftur, og teir vóru sostatt teir seinastu, ið prátaðu við skarðsmenninar. Teir løgdu at í Haraldssundi og foru síðani til gongu norður til Skarðs við boðunum um, at eingin bátur kom aftur.
Karl Klettskarð var 11 ára gamal, tá hann misti pápan og tveir beiggjar, og sigur hann soleiðis frá, tá boðini komu til Skarðs: "Vit fingu illgrunna um, at okkurt var áfatt, tá ið haraldssundsmenn komu eftir bakkanum. Teir gingu yvir til neystið, áðrenn teir komu niðan til húsini, og tað var ikki tann vanligi vegurin at ganga, tí gøtan til Skarðs liggur væl oman fyri neystini. Tá høvdu teir á veg norður eisini hugt í neystið í Búðadali".
Tá tollaksmessudagur 1913 var liðin, vóru 19 mans farnir á havinum, 6 við norðdepilsbátinum, 6 við kunoyarbátinum og 7 við skarðsbátinum. Um orsøkina til, at teir vóru sjey við skarðsbátinum henda morgun, sigur Karl um sjeynda mannin: "Hann skuldi taka við einum festi í Haraldssundi, og skuldi hetta eftir ætlanini vera seinastu jól hansara á Skarði. At hann fór til útróðrar henda morgunin sum sjeyndi maður, var fyri á tann hátt at siga monnunum í bygdini farvæl". Stór sorg varð lýst yvir landið, og dansurin á jólum var avlýstur nógvastaðni í Føroyum. Við góðari hjálp komu bygdirnar Kunoy og Norðdepil burtur úr vanlukkuni, men á Skarði stóð verri til , enn at pengar og góð hjálp munaði. Við hesari bátsvanlukku og teimum undanfarnu hevði bygdin fingið mønustingin. Á Skarði vóru í 1913 - sum áður nevnd - seks hús, men at missa 7 mans í bestu árum megnaði bygdin ikki. Tá veturin 1918 kom, reyk bert í trimum húsum, og tá gjørdu tey av at rýma. Mánadagin hin 26. januar 1919 fóru tey at bera seingjarklæði og húskiráð oman á Kleyvina. Seinast kom Anna Katrina í Kongsstovuni. hon bleiv borin í leypi oman í bátin. Tá var hon 90 ár. Komin í bátin, vóru skarðsfólkini níggju í tali. Leiðin gekk norð um Nakkin til Kunoyar, meðan tær síðstu gløðurnar sortnaðu á grógvuni. Síðan tá hevur verið øskukalt á Skarði.
KALENDARI
SAMBAND
Kunoyar kommuna
Kunoyargøta 7
780 Kunoy
Tel. +298 21 68 14
Skrivstovan
Kunoyargøta 7
780 Kunoy
Opið er:
Mánadagin frá 9:00 til 11:00


text:
Holmenkollen – “byens beste utsikt”
Í samband við tvørfakliga námsferð eru føroysktlinjan og náttúru & tøkni linjan í hesum døgum á vitjan í Voksenaasen, sum liggur stutt uttanfyri Oslo. Fríggjadagin 6. oktober vóru vit í fagrasta veðri á rundferð á leikvøllinum ’Holmenkollen’.
Dagurin var skipaður á tann hátt, at vit vitjaðu trý ymisk støð í Oslo hendan dagin. Aftaná at hava etið morgunmat, smurdu vit okkum matpakka, sum vit skuldu hava við til túrin. Kl. 10 fóru vit við bussi av gistingarhúsinum í Voksenaasen, og 10 minuttir seinni komu vit til Holmenkollen. Hetta var fyrsta vitjanin hendan dagin, og tað er hesa vitjan, ið hesin bloggurin kemur at snúgva seg um.
Holmenkollen hevur verið karmur um tjóðarítróttin í Noregi, skíðlop og skíðrenning, síðan síðst í 1800 talinum. Hetta stóra glæsiliga skíðstað, ið rúmar heili 30.000 áskoðarum, hevur eisini hýst hópin av altjóða kappingum seinastu árini so sum OL og HM, so spenningur var sjálvsagt í hásæti til hesa forkunnugu vitjan.
Tá vit komu til Holmenkollen, leiddi ferðaleiðarin okkum fyrst inn í eina lyft. Vindeygu vóru í lyftuni, so tað var gjørligt at síggja út, ímeðan vit spakuliga vóru drigin diagonalt upp á toppin. Ferðaleiðarin greiddi frá ymiskum, m.a. sannførdi hon okkum um, at hetta er “byens beste utsikt”, ið hon tók til nakrar ferðir. Ovasta punkt á breytini liggur á 425 metra hædd. Meðan vit vóru stødd á toppinum, greiddi ferðaleiðarin frá, at jarnnetið, ið lívgar um sjálva breytina er bygt soleiðis, at vindurin verður tálmaður við 50%. Vit stóðu eina løtu á toppinum og nutu bergtakandi útsýnið yvir náttúru og bý.
“Holmenkollen svevet” er ein av gamansleikunum fyri ferðafólki, ið eru á staðnum, tá eingin kavi er. Hetta er ein gamansleikur fyri tey djarvastu, ið ynskja at sveva hangandi í einum rennistreingi við 100 km/t. yvir sjálvari breytini. Vit valdu tó øll at fara niður aftur á sama hátt, sum vit komu upp, nevniliga við lyftini. Komin niður aftur gekk leiðin á Holmenkollen savnið.
Í savninum fingu vit frásagnir um ymiskt viðkomandi, ið savnið hevur at bjóða. Tað verður torført at greiða frá øllum her. Vit kunnu nevna, at modell av sjálvum skíðstaðnum stóðu frammi, ið vístu broytingarnar heilt aftur til 1892. Ferðaleiðarin greiddi eisini frá skíðum í hópatali, ið lýstu menningina í skíðsmíði. Á savninum vóru eisini útstappað djór, so sum elgur og ísbjørn. Tú kundi lesa og síggja ymiskt um rannsóknarferðina hjá Roald Amundsen, sum kom til Suðurpólin í 1911. Sum sagt, so var mangt ymiskt at síggja á hesum áhugaverda staði, og lata vit myndirnar tala fyri seg.
Á middegi møttust vit aftur á parkeringsøkinum, har bussurin stóð og bíðaði eftir okkum. Síðani gekk leðin víðari til Vigelandsparken, ið er ein sonn listarlig perla í Oslo.
#perlekurser


text:
Eg fekk loyv at burturluta tvey eintøk av spildur nýggja Ó blaðnum, til mínar fittu lesarar. Hetta er aðru ferð at eg skrivi fyri Ó blaðið. Hetta er komið av, at mín hugur at skriva, er vorðin alsamt størri. Við... Continue reading →
Ofta tá eg rokist í køkinum, so veit eg júst hvat eg ætli mær at gera, men úrslitið blívur ofta eitt sindur øðrvísi. Ella, kanska man kann kalla tað, at eg broyti ætlan so við og við. Eg havi mungað... Continue reading →
Nú havi eg sæð soo nógv á sosialu miðlunum um hvussu ein kann fáa langar eygnavippur!! (jaaaa, vit hava tað nokk so gott, tá hetta er okkara stórsti trupulleiki ha?) Deiligt! Fyri nøkrum døgum síðani, fekk eg ein pakka inn um... Continue reading →
Nú eru vit trý um at ganga frá verðini av hvørjum øðrum!! Hahah… nei tvætl. Nógv hava hugt eitt sindur undrandi uppá okkum, tá vit hava fortalt at vit trý (systkin) fóru at ferðast saman. Tað er vanligt at ferðast... Continue reading →
Eg eri snøkt sagt fallin pladask fyri hesari lekkru vøruni, og nú eg eri og ferðist, er hetta perfekt at hava við! Hesin highlightarin HONEY BRONZE frá THE BODY SHOP er sooo lekkur! Sum tit síggja á myndini, er hann... Continue reading →
Tað veit den, tað er 3.juni og eg havi fingið summarferiu! Eg haldi faktiskt at tað er nokk so craaaaazy! Ótilvitað havi eg opinbart valt eitt studie, sum hevur tær longstu feriurnar, og veist tú hvat? Eg skal ikki klaga.... Continue reading →
Tað veit den.. Her hevur verið stilt á blogginum í nakrar dagar. Eg havi snøkt sagt valt at tikið mína roynd fram um SukurSøtt, hvat halda tit? ikki so býtt ha? Tað er ikki bara bara, og tað hevur kraft... Continue reading →


text:
Sáttmáli gjørdur við Stefan Radosavljevic
TB | 03/02/17
Í kvøld varð sáttmáli gjørdur við unga stjørnuskotið Stefan Radosavljevic. Stefan er einans 16 ára gamal og er hann eyðsýnt tekniskt væl fyri á fótbóltsvøllinum.
Í fjør leikti Stefan tveir dystir við næstbesta liðið hjá Tvøroyrar Bóltfelag. Í eina dystinum, ið var móti Royn, gjørdi Stefan tvey mál.
Stefan er sonur Aleksandar “Sasha” Radosavljevic, ið millum annað umboðaði TB og Royn í síni fótbóltsárum. Sasha leikti 67 dystir fyri TB og skoraði 53 mál.
Á myndini omanfyri síggjast Stefan Radosavljevic og Poul Erik Smedemark (formaður í Tvøroyrar Bóltfelag).


text:
Hugtakið ferðing er eitt yvirskipað evni í søgubókini. Ferðing og sambandið við útheimin fylla nógv í flestu kapitlunum í bókini, og gevur tað góðar møguleikar at knýta føroyska søgu upp í norðurlendska og evropiska søgu.
Eitt av endamálunum við hesum evninum er, at næmingurin frá byrjan av skilir føroyska søgu sum partur av eini størri heild. Í bókini eru 7 kapitlar, sum byrja við fyrstu tíðini í Føroyum, nakað er um Føroyingasøgu og søgu annars fram til 1600-1700. Umvegis undranarspurningar og uppgávur verða næmingarnir gjørdir tilvitaðir um sambandið millum søguna og teirra gerandisdag.
Bókin fæst eisini sum i-bók (netbók). Netbókin er lík pappírsbókini. Síðutøl og uppseting er tann sama. Uppgávur, kort, myndir, ljóð- og filmsbrot eru í netbókini, sum ikki eru at finna í pappírsbókini, tó kunnu allar uppgávur skrivast út.
Hygg at filmsvegleiðingum, hvussu tú brúkar i-bókina
Søluprísur
Næmingabók 348,-
Læraravegleiðing 598,-
Læraravegleiðingin til Søga 4, ein søguferð, er ætlað sum eykatilfar til læraran.


text:
Hósdagin 1. mars og hósdagin 8. mars fer 5. flokkur at selja toast og kakao í matarsteðginum. Talan er um rugbreyðs toastar. (Møguleiki er at fáa toast uttan ost og eisini er møguleiki at fáa gluten-frían toast.)
Ein toastur kostar 10 kr. Eitt kakao sunkist kostar 5 kr. (Næmingarnir kunnu í mesta lagi keypa eitt sunkist.)
Peningurin, ið kemur inn, fer óskerdur til at hjálpa børnum og ungum, ið eru knýtt at barnaheiminum og skúlunum hjá NLAI (New Life Africa International) í Nakuru í Kenja.
Vit takka hjartaliga:
Mylnuni, ið stuðlar við rugbreyði
Miklagarði, ið stuðlar við skinku og osti.
MBM, ið stuðlar við kakao sunkistum. (Til sølu 1. mars)
Damfar, ið stuðlar við lítlum muffins. (Til sølu 8. mars)
There can be miracles
Børnini skulu venja niðurlagið til hendan sangin:
https://www.youtube.com/watch?v=LKaXY4IdZ40
There can be miracles when you believe
Though hope is frail, it's hard to kill
Who knows what miracles you can achieve?
When you believe, somehow you will
Now, you will, you will when you believe
Heilaga stund einglar syngja
https://www.youtube.com/watch?v=VOo4C1KWQxI
Heilaga stund einglar syngja, himin í stjørnuskrúð.
Vit hoyra klokkurnar ringja jól eru komin nú.
Vit hoyra einglasong nú her, frelsu og frið til oss ber.
Okkum var bjarging send so brátt, ein stjørna lýsti á nátt.
Nýborni sonurin svevur, trygt hesa jólanátt.
Stjørnan sítt ljós til oss gevur, vit hann tí finna brátt.
Vit hoyra einglasong nú her, frelsu og frið til oss ber.
Okkum var bjarging send so brátt, ein stjørna lýsti á nátt.
Her hvílir drotturin vísi, sum barn á krubbustrá.
Gleðin av okkum tá lýsir, tí vit hann kunnu sjá-
Friðin vit hava funnið her, vit mangan droymdu ein dag –
Tí barnið himnadrottur er, øll hjørtu syngja so glað.
Eingin skúlagongd mkudagin 8.nov.
Í nov. skipa Mentamálaráðið og Nám fyri ráðstevnu fyri øllum lærarum og leiðarum fólkaskúlans. Lærararnir í skúlanum við Løgmannabreyt skulu møta mikudagin 8.nov., og hava næmingarnir í skúlanum við Løgmannabreyt tí frí ráðstevnudagin.
Næmingar í 1.og 2. flokki kunnu fara í frítíðarskúla henda dagin, tí frítíðarskúlin er opin kl.7.45 - 17.00.
Bjørg ( Ørvur)
Sigrid (Hávarður)
Djóni (Unnur og Hildur)
Halla (Vilhelm)
Birgit ( Gunnar)
Pink og Lime
og
Orange og Turkis
Hendan sangin fara vit at læra børnini at syngja. Hann skal framførast til jólahald skúlans. Tað hevði verið sera gott, um tit eisini spæla og syngja við børnunum heima, soleiðis at tey fara at duga hann ordiliga væl til jólahaldið, sum verður mitt í desember mánaða.
Leinkja til sangin:
http://sangtekstir.com/joladreymur/
Evnisvika um gomlu Havnina. Vika 43.
Góðu foreldur.
Í viku 43 fara vit at hava evnisviku um gomlu Havnina. Vit fara at lesa søguna "Lítli Páll í Nólsoy " eftir Steinbjørn B. Jacobsen og hyggja eftir Skipar Hansens steini og Skipar Hansens gøtu. Eisini er ætlanin at síggja sólurið á Tinganesið og Skansan. Vit gleða okkum at fara at hava eina øðrvísi viku saman, og vit vóna, at tit foreldur vilja gera tykkara fyri at vikan skal eydnast væl. Her hugsa vit um, at børnini ikki eru von við at vera túr saman, og niðri á Skansanum og Tinganesi er sjógvur rundan um. Vinaliga prátið við tykkara barn um, hvussu man uppførir seg, tá man er túr. Neyðugt er sjálvsagt, at børnini virða felags boð og akta eftir boðum og annars nýta vit og skil og ansa eftir hvørjum øðrum. Vit vera 4 lærarar, tá farið verður oman á Tinganes og Skansan og 3 lærarar annars.
Vit ætla eisini hesa vikuna at halda fast við lesiløturnar um morgnarnar og eina arbeiðsløtu fyrst á degnum. So neyðugt er at hava dagførdan pennahúsa og bøkurnar við í skúlataskuni.
Vit gleða okkum til eina spennandi og øðrvísi viku saman. Um øll eru væl skødd og ílatin eftir veðrinum og hava góðan matpakka og drekkidunk við, plagar lagið á fólki at vera gott :-) Neyðugt er at hava ein lítlan ryggsekk til matpakka og dunk, tá vit fara túr.
Vinaliga
toymið í 1. flokki
Nú hava tit øll fingið fyngið fyrstu bókina at lesa heima, og tað er sera týdningarmikið, at tit lesa hvønn dag heima í uml. 10 min. Næmingarnir eru sera spentir at fáa nýggjar bøkur og at koma víðari, men her er tað týdningarmikið, at vit ikki fara ov skjótt fram, tí nýggir bókstavir leggjast skjótt avtrat í teimum komandi bókunum. Vit lærarar meta útfrá lesistøðinum og -menningin hjá einsataka næminginum, hvørja bók teir skulu lesa.
Í dag hava vit tosað við næmingarnar um, at vit øll eru ymisk, eisini tá tað umræður lesing, og tí er tað týdningarmikið, at tey øll lesa í bókum, sum hóska til lesimenningina hjá tí einstaka. Nakrir næmingar fara at brúka meiri tíð í eistøku bókunum, meðan aðrir fara at brúka minni tíð, og tað er í ordan. Eisini hava vit tosað við næmingarnar um, at tað eru ymiskir mátar at lesa, t.d. at taka tíð, tá tey lesa, at lesa aftanífrá, at skiftast um við onkran at lesa o.s.fr.
Sí eisini faldaran Hvussu stimbri eg barn mítt at læra at lesa, sum er lagdur inn niðanfyri í boðklivanum.
Vónandi fáa tit nógvar góðar, hugnaligar og stuttligar lesiløtur heima saman við børnum tykkara.
Vinarliga
toymið í 1. flokki


text:
31. december 2012
30. december 2012
fjallakapping runt um Vesturvarða
Vegna tað at Føroya Triathlon Felag skipar fyri fjallakapping runt um Vesturvarða, í morgin gamlaárskvøld millum kl 10 og ca kl. 12, vera reiðfólk biðin um at taka atlit fyri hesum !
28. december 2012
Myndir 2 Jóladag
https://picasaweb.google.com/112138112431257017650/2Joladagur#
Myndir frá felagstúrinum 2 Jóladag eru á leinkjuni
24. december 2012
5. december 2012
70 ÁRA VEITSLA HJÁ FØROYA RÍÐINGARFELAG VERÐUR 23/02-2013
So er avgerðin tikin ! Í samband við at felagið fyllur 70 ár 25/02-2013 hevur nevndin tikið avgerð, um at halda føðingardagin við einari rimmar veitslu tann 23/02-2013.
Fyri at gera hetta til nakað heilt serstakt, og eisini fyri at løna okkara limum fyri sítt trúfesti mótvegis felagnum, er avgerð tikin um at gera hetta til eina heilt serliga veitslu. Ríðihøllin sum primert er bygd av limum felagsins verður karmur um tiltakið. Telt verður sett upp inni í høllini, og koma fólkini hjá Johannes og Tummas frá Hotel Føroyum, at hava ábyrgd av at eingin fer svangur frá borði.
Nevndin er longu farin undir fyrireikingar til veitsluna men nevndin megnar sjálvsagt ikki at bera hetta tiltak einsamøll ! Tí vilja vit heita á øll áhugaði, at bjóða seg til at hjálpa við fyrireikingum.
Vh. Nevndin í Føroya Ríðingarfelag.
Abonner på: Indlæg (Atom)


text:
Nýggjur nevndarlimur í Eik02-01-2013
Á eykaaðalfundi 28. desember 2012 fór Birgir Mohr úr nevndini í Eik Banka P/F og Regin Hammer varð valdur í hansara stað
Fíggjareftirlitið váttar góðu fíggjarligu støðuna hjá Eik Banka02-01-2013
Fíggjareftirlitið tekur sum heild undir við virðisásetingunum av ognum bankans. Bankin hevur tó tørv á at laga einstakar virkisgongdir til nýggju kunngerðina um leiðslu av peningastovnum
Freist fyri bókingar í 201219-12-2012
Vilt tú vissa tær, at flytingar verða tiknar við í 2012, eru freistirnar hesar:
Lønarflytingar fyri jól og nýggjár19-12-2012
Freistirnar fyri lønarflytingar fyri jól og nýggjár eru ávikavist hósdagin 20. desember 2012 kl. 15.30 og hósdagin 27. desember 2012 kl. 15.30
Pensjónsinngjalding 201217-12-2012
Hevur tú minst til at seta inn á pensjónsuppsparingina í ár? Fyri at fáa skattafrádrátt fyri inngjald í ár er neyðugt at seta inn í seinasta lagi 28. desember kl. 15.00


text:
Ein fyritøka kann søkja um játtan frá Fiskivinnuroyndum fyri at seta ein vinnugranskara. Hesin skal við støði í menningarhugskotum, leiðslan í fyritøkuni hevur, og teimum ítøkiligu møguleikum, sum eru á virkinum, menna strategiskar loysnir fyri fyritøkuna og samstundis gera eitt arbeiði á einum slíkum støði, at tað kann koma út millum granskarar aðrastaðni.
Vinnugranskarin verður setttur í eitt trý ára skeið, og verður hann goldin av fyritøkuni og Fiskivinnuroyndum helvt um helvt.
Vinnufyritøkur kunnu fáa játtað stuðul til vinnugranskara sambært fylgjandi ásetingum:
1. Bert fiskivinnufyritøkur (ella samtak av fiskivinnufyritøkum) kunnu søkja um stuðul til vinnugranskara. At fáa stuðul til vinnugranskara setur ikki til viks møguleikan at søkja fiskivinnuroyndir um stuðul til vanligar verkætlanir.
2. Tíðarskeiðið, veitt verður stuðul til vinnugranskara, er upp til trý ár (36 mðr.)
3. Upphæddin, sum latast kann í stuðli, er helvtin av kostnaðinum av vinnugranskaranum, tó í mesta lagi kr. 300.000 um árið.
4. Granskaraevnini skulu hava støði í menningarætlanum hjá fyritøkuni.
5. Granskingarevnini skulu verða í samsvari við programmið hjá Fiskivinnuroyndum, og skal partur av virkseminum koma út sum vísindaligt tilfar.
6. Allar formligar mannagongdir (umsókn, útgjald og frágreiðingar) fylgja mannagongdunum, sum eru niðurfeldar í skipanini fyri Fiskivinnuroyndir.
Vanliga umsóknarblaðið verður nýtt í sambandi við umsókn til Vinnugranskaraskipanina, allar vanligar treytir eru galdandi. Við at trýsta á slóðirnar í vinstru síðu, fært tú allar upplýsingar og umsóknarbløð.
Fiskivinnuroyndir byrjaði í 2004 við nýggja skipan, ið nevnist “vinnugranskaraskipanin”.
Hugskotið við skipanini er at gera tað møguligt hjá fyritøkum innan fiskivinnuna á sjógvi og landi at seta fólk í starv í ávíst tíðarskeið at taka sær av menningaruppgávum í fyritøkuni. Allar fyritøkuleiðslur liggja inni við bæði hugskotum, tankum og ætlanum – niðurskrivaðar ella ikki – um hvønn veg menningin í fyritøkuni skal fara. Men sjáldan hava leiðslurnar tøka tíð til at fremja hesi hugskot og ætlanir í verki. Vinnugranskaraskipanin ger hetta møguligt. Fyritøkan kann fáa stuðul til at seta fólk júst til hetta arbeiðið.
Eitt væl útbúgvið og virksfýst fólk í hesum menningarstarvi væntast at viðvirka til, at ferð kemur á menningararbeiðið í fyritøkuni, og at samstarv og onnur bond verða knýtt til granskingarumhvørvi og fólk yvirhøvur, sum kenna til og fáast við uppgávur av sama slagi.
Eingin vinnugranskari verður stuðlaður í løtuni.
Higartil hevur FVG/FVR stuðlað 4 vinnugranskingar hjá fyritøkunum United Seafood (2005), JFK (2005), Havsbrún (2007) og Atlantic Biotech (2008/9-2012/13 - nógv seinkað).
Fleir upplýsingar fást her
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)


text:
Stavsild (sildaættin)
Alosa fallax (Lacepède, 1803)
Stødd: Stavsild verður í mesta lagi um 60 cm, vanliga 20-40 cm.
Dýpi: Hon er uppsjóvarfiskur, bæði inni við land og til havs. Stavsild gýtir í blandingsvatninum niðast í stóru áunum á meginlandinum.
Litur: Hon er blágrøn á bakinum, hevur gylta kápu, silvurhvít um síðurnar og undir búkinum.
Ofta við blettum frá kápuni og aftur á hálvan fiskin. Blettirnir eru einir 6-7 í tali.
Teinar: R 18-21; G 19-23; Ry 55-59;
Lýsing: Stavsild hevur sildaskap. Kropshæddin við uggafjaðrarnar er minni enn høvuðlongdin. Hon hevur hvøss kjalarskrubb frá øsinum aftur til gotið. Hon hevur eina ryggfjøður, ið situr beint framman fyri miðjuna. Yvirkjafturin hevur eina týðiliga kloyvu í miðjuni. Kjaftarnir báðir eru eins til longdar, tó hava ungir fiskar lítið yvirbit. Kápan er ríput á skák niður aftureftir. Bulurin er nakað høgur og flatur. Sterturin er nógv sýldur. Táknatindarnir eru 40-60 á fremsta táknaboga (inni í boganum).
Eyðkenni: Táknatindarnir, ríputa kápan, blettirnir eftir síðunum. Hon sæst sjáldan.
Týdningur: Stavsild hevur lítlan vinnuligan týdning.
da: Stavsild, en: Twaite shad, fr: Finte, ís: Augnasíld, no: Stamsild, tý: Finte
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sildafiskar Clupeiformes
Hópurin hevur 5 ættir við 84 slektum og 364 sløgum.
Av hesum er undir Føroyum bert tann eina ættin, við 3 slektum og 4 sløgum:
Sildafiskarnir eru smáir til miðalstórir fiskar. Teir hava stóra leysa roðslu, langar táknabogar, eina ryggfjøður, eina gotfjøður, og teir hava ikki fitifjøður.
Teir eru uppsjóvarfiskar, nøkur sløg ganga í torvum. Meginparturin av sildafiskunum livir í sjónum, men nøkur sløg eru anadrom og nøkur eru í feskvatni.